title: Club Atlético de Madrid

text: Alkuperäisen tavoitteen mukaan joukkue olisi siirtynyt pelaamaan uudelle kotistadionilleen jo liigakauden 2010–2011 alkuun mennessä, mutta aikataulua on jouduttu jatkuvasti muuttamaan rahoitusongelmien ja kaavoituskiistojen seurauksena. Rakennustyöt aloitettiin lopulta maaliskuussa 2011. Seuran viimeisimmän tiedonannon mukaan stadion valmistuu keväällä 2017. Seuran kannattajat ovat protestoineet Vicente Calderónin myyntiä ja uudelle stadionille siirtymistä vastaan mielenosoituksilla, julkaisemalla lehdistötiedotteita sekä keräämällä adressia.


title: Club Atlético de Madrid

text: Atlético Madridin harjoituskeskus Ciudad Deportiva de Majadahonda sijaitsee Majadahondan kunnassa noin 20 kilometriä Madridin keskustasta. Kompleksiin kuuluu useita harjoituskenttiä sekä 3 500 -paikkainen Miniestadio Cerro del Espino. Harjoituskeskus on sekä edustus- ja reservijoukkueen että juniorijoukkueiden käytössä.


title: Club Atlético de Madrid

text: Vuosina 1973–2003 Atlético Madrid järjesti Vicente Calderónilla oman kaudenalusturnauksensa Trofeo Villa de Madridin. Vuonna 2004 Columbia Pictures -elokuvayhtiön ollessa seuran pääsponsori turnaus pelattiin nimellä Trofeo Hellboy. Tänä aikana Atlético voitti kotiturnauksensa kaikkiaan 19 kertaa.


title: Club Atlético de Madrid

text: Turnausta ei ole virallisesti lakkautettu, mutta sitä ei ole järjestetty enää vuoden 2004 jälkeen. Espanjalaislehdistö on uutisoinut aika ajoin seuran aikeista aloittaa turnauksen järjestäminen uudelleen. Myös jotkut seuran kannattajaryhmistä ovat julkisesti vaatineet perinteen elvyttämistä. Syyksi turnausperinteen katkeamiselle on arveltu taloudellisesti tuottoisampia kesäkiertueita Aasiaan ja Amerikkaan. Heinäkuussa 2012 seura järjesti kaudenalustapahtuman nimellä Noche del Fútbol en el Calderón (suom. Jalkapalloilta Calderónilla).


title: Club Atlético de Madrid

text: Atlético Madridin nykyinen puheenjohtaja on elokuvatuottajana aiemmin toiminut Enrique Cerezo, joka nimitettiin virkaan vuonna 2003 Jesús Gilin erottua.


title: Club Atlético de Madrid

text: Julián Ruete ja Vicente Calderón ovat ainoat puheenjohtajat, jotka ovat toimineet tehtävässä useammin kuin yhteen otteeseen. Rueten ensimmäinen kausi oli vuosina 1912–1919 ja toinen 1920–1923. Calderón, joka on samalla seuran pitkäaikaisin puheenjohtaja, oli tehtävässä vuosina 1964–1980 ja 1982–1987.


title: Club Atlético de Madrid

text: Edustusjoukkueen lisäksi Atléticolla on kaksi miesten sarjoissa pelaavaa reservijoukkuetta. Atlético B pelaa kolmanneksi korkeimmalla sarjatasolla Segunda División B:ssä ja Atlético C neljänneksi korkeimmalla sarjatasolla Tercera Divisiónissa.


title: Club Atlético de Madrid

text: Rekisteröityjä poikien juniorijoukkueita Atléticolla on 39. Lisää junioreita pelaa sisarseura Atlético Madrileño Club de Fútbolissa, jolla on 34 joukkuetta. Molempien seurojen alle 18-vuotiaiden joukkue ("juvenil") pelaa ikäluokan korkeimmalla sarjatasolla División de Honor Juvenilissä.


title: Club Atlético de Madrid

text: Atléticon nais- ja tyttöjalkapalloilu toimii erillisen seuran Atlético de Madrid Féminasin alaisuudessa. Edustusjoukkue pelaa korkeimmalla sarjatasolla Primera División Femeninassa, minkä lisäksi seuralla on 11 muuta naisten ja tyttöjen joukkuetta. Nykyinen seura perustettiin vuonna 2001, mutta Atléticolla oli naisten joukkue jo 1980-luvulla. Joukkue, tuolloiselta nimeltään Atlético Villa de Madrid, voitti Espanjan-mestaruuden kaudella 1989–1990 ja sijoittui toiseksi kaudella 1990–1991. Pian tämän jälkeen joukkue jäi ilman Jesús Gilin johtaman seuran taloudellista tukea ja suurin osa pelaajista siirtyi toiseen seuraan Oroquieta Villaverdeen, joka voitti tulevina vuosina mestaruuden kolmesti ja Espanjan cupin Copa de la Reinan kahdesti.


title: Club Atlético de Madrid

text: Atlético koripallojoukkue perustettiin ensimmäisen kerran vuonna 1922. Joukkueen toiminta tosin lakkasi jo vuoden päästä, mutta se perustettiin uudelleen vuonna 1932, jolloin pelattiin myös Madridin kaikkien aikojen ensimmäinen koripalloderby, jonka Real Madrid voitti numeroin 42–20. Koripallotoiminta ei koskaan päässyt vakiintumaan kunnolla ja joukkue lakkautettiin ja perustettiin uudelleen yhteensä kolme kertaa vuosien 1941 ja 1991 välillä. Joukkue ei voittanut mestaruuksia historiansa aikana.


title: Club Atlético de Madrid

text: Käsipallo on Atléticon menestyksekkäin laji jalkapallon jälkeen. Käsipallojoukkue toimi ensimmäistä kertaa vuosina 1950–1992. Tänä aikana se voitti Espanjan mestaruuden seitsemän kertaa ja Espanjan cupin kymmenen kertaa. Se ylsi myös kahdesti loppuotteluun kansainvälisissä turnauksissa. Puheenjohtaja Jesús Gil lopetti käsipallojoukkueen toiminnan kauden 1991–1992 päätteeksi taloudellisiin syihin vedoten. Käsipallotoiminta elpyi vuonna 2011, kun Espanjan pääsarjassa pelaava Ciudad Realin joukkue muutti pääkaupunkiin ja otti uudeksi nimekseen BM Atlético de Madrid. Joukkue pelasi kotiottelunsa Palacio Vistalegren sisäareenalla Madridissa. Paluukaudellaan Atlético voitti Espanjan cupin ja supercupin sekä sijoittui toiseksi liigassa. Se ylsi myös Mestarien liigan finaaliin, jossa se kärsi tappion saksalaiselle THW Kielille. Kaudella 2012–13 joukkue voitti toistamiseen Espanjan Cupin ja uusi kakkossijansa liigassa. Heinäkuussa 2013, vain kahden pelatun kauden jälkeen, käsipallotoimintaa laukautettiin taloudellisista syistä.


title: Club Atlético de Madrid

text: Seuran presidentti Vicente Calderón perusti Atléticon lentopallojoukkueen 1960-luvun puolivälissä. Joukkue nousi Espanjan pääsarjaan kaudella 1967–68 ja voitti ensimmäisen Espanjan mestaruutensa jo seuraavalla kaudella. 1970-luvun alkupuoli oli seuran historian menestyksekkäintä aikaa: se voitti tuplamestaruuden peräti kolmeen otteeseen (1971, 1974 ja 1975). Miesten lentopallojoukkue lakkautettiin vuonna 1977 seuran heikon taloustilanteen takia, mutta lajia kuitenkin pelattiin Atléticossa edelleen junioritasolla. Pääsarjajoukkue teki lyhyen paluun 1980-luvun puolella kunnes kaikki lentopallotoiminta lopetettiin Atléticossa vuonna 1984. Atlético voitti historiansa aikana Espanjan mestaruuden kaikkiaan viisi kertaa.


title: Club Atlético de Madrid

text: Atléticon rugbyjoukkue toimi alun perin vuosina 1914–1959. Tänä aikana se voitti yhden Espanjan mestaruuden vuonna 1949. Toiminta elpyi vuonna 2012, kun Espanjan pääsarjassa pelaava CRC Pozuelo Madrid otti uudeksi nimekseen Rugby Atlético de Madrid ja ryhtyi käyttämään seuran punavalkoisia värejä. Paluukaudellaan Atlético ylsi sarjan välierävaiheeseen saakka.


title: Club Atlético de Madrid

text: Syksyllä 2008 Atlético teki aluevaltauksen moottoriurheilun puolelle perustamalla oman tallin Superleague Formula -sarjaan. Kausilla 2009 ja 2010 Atléticon autolla kilpaillut María de Villota oli sarjan historian ensimmäinen naiskuljettaja. Tällä hetkellä tallin kilpakuljettaja on Andy Soucek


title: Chaparral

text: Chaparral voi tarkoittaa seuraavia asioita:


title: Rob Reiner

text: Rob Reiner (s. 6. maaliskuuta 1947 Bronx, New York, New York) on yhdysvaltalainen näyttelijä, ohjaaja, tuottaja ja käsikirjoittaja. Reiner syntyi New Yorkissa, mutta vietti lapsuutensa ja nuoruutensa Los Angelesissa. Hänen isänsä on näyttelijä-ohjaaja Carl Reiner.


title: Rob Reiner

text: Rob Reiner nousi kuuluisuuteen näyteltyään Archie Bunkerin vävyä Michael "Läskipää" Stiviciä 1970-luvun suositussa televisiosarjassa "Perhe on pahin" ("All in the Family"). 1980- ja 1990-luvulla hän ohjasi useita menestyksekkäitä Hollywood-elokuvia, tunnetuimpina romanttinen komedia "Kun Harry tapasi Sallyn" ja rock-dokumentteja parodioiva kulttielokuva "Hei me rokataan!" ("This Is Spinal Tap"). 2000-luvulla Reiner on ohjannut elokuvia harvakseltaan. Viimeisin on vuonna 2010 julkaisunsa saanut, Wendelin Van Draanenin samannimiseen kirjaan perustuva "Flipped".


title: Rob Reiner

text: Reiner on saanut pitkän uransa aikana useita palkintoehdokkuuksia. Näyttelijänurallaan hän oli roolistaan sarjassa "Perhe on pahin" ehdolla viidesti sekä Emmyn että Golden Globen saajaksi. Hän voitti Emmy-palkinnon vuosina 1974 ja 1978 kategoriassa paras miessivuosa komediasarjassa. Ohjaajanurallaan hän on ollut neljästi ehdolla Golden Globen saajaksi, elokuvista "Stand by Me – viimeinen kesä", "Kun Harry tapasi Sallyn", "Kunnian miehiä" sekä "Amerikan presidentti", ja yksi hänen elokuvistaan, "Kunnian miehiä", on ollut ehdolla parhaan elokuvan Oscarin saajaksi. Vuonna 1999 Reiner sai oman tähtensä Hollywood Walk of Famelle.


title: Rob Reiner

text: Reiner oli perustamassa vuonna 1987 Castle Rock Entertainment -nimistä tuotantoyhtiötä, joka sai nimensä Stephen Kingin luoman fiktiivisen kaupungin mukaan. Reiner on ohjannut kaksi Kingin teoksiin perustuvaa elokuvaa, "Stand by Me – viimeinen kesä" sekä "Piina".


title: Rob Reiner

text: Reiner on osallistunut useisiin poliittisiin kampanjoihin Kaliforniassa. Reiner oli muun muassa vahvasti mukana viemässä läpi aloitetta, joka vuonna 1998 korotti tupakkaveroa osavaltiossa.


title: Rob Reiner

text: Reiner meni vuonna 1971 naimisiin näyttelijä-ohjaaja Penny Marshallin kanssa, mutta liitto päättyi eroon vuonna 1979. Vuonna 1989 hän avioitui Michele Singerin kanssa, jonka kanssa hänellä on kolme yhteistä lasta.


title: Rogue

text: Rogue on vuoropohjainen tietokoneella pelattava roolipeli, jonka alkuperäisen version kirjoittivat Michael Toy, Glenn Wichman ja Ken Arnold UNIX-käyttöjärjestelmälle vuonna 1980. Pelistä tuli myöhemmin kokonaisen roguelikeiksi tai "dungeon crawlingiksi" kutsutun pelityypin kantaisä. "Rogue" oli erittäin suosittu peli 1980-luvun puolivälissä.


title: Rogue

text: Roguen pelaaja johtaa hahmoaan jättimäisessä maanalaisessa luolastossa tavoitteenaan päästä alimmalle tasolle, ottaa mukaansa sinne kätketty "Amulet of Yendor" ja palata sen kanssa takaisin maan pinnalle. Matkalla pelaaja taistelee hirviöitä vastaan, kerää uusia varusteita ja kehittyy ominaisuuksiltaan paremmaksi. Sama perusjuoni on pohjalla myös Hack- ja NetHack-peleissä.


title: Rogue

text:
Aikaisemmista jäsenninpohjaisista tekstiseikkailupeleistä poiketen Rogue on tarkoitettu pelattavaksi näyttöpäätteellä, ja se käyttää tapahtumien ja ympäristöjen kuvaamiseen ASCII-grafiikkaa; hirviöt on merkitty suurilla kirjaimilla ja joka kirjaimelle on vain yksi hirviö, yhteensä 26 kpl.
Pelin ensimmäisessä versiossa jokaisessa luolassa oli 3 huonetta tai umpikujaa ja yksi portti ylös ja toinen portti alaspäin. Myöhemmissä versioissa huoneiden ja sokkeloisuuden määrä nousi.


title: Rogue

text: Rogue sisällytettiin BSD-ohjelmistojakeluun, jonka mukana se levisi moniin UNIX-koneita käyttäviin laitoksiin, etenkin yliopistoihin. Sen päätteenohjauskirjastosta, "cursesista", tuli sittemmin UNIX-maailman de facto -standardi, jota suurin osa tekstipäätepohjaisen käyttöliittymän toteuttavista ohjelmista hyödyntää.


title: Rogue

text: Alkuperäinen Rogue on käännetty eri UNIX-varianttien lisäksi mm. PC:lle, Amigalle, Atari ST:lle ja Macintoshille. Alkuperäiset tekijät luovuttivat näiden versioiden myyntioikeudet Epyx-peliyhtiölle, joka julkaisi pelistä myös Commodore 64 -version.


title: Espanjan Grand Prix

text:
Espanjan Grand Prix (, ) on Espanjassa järjestettävä Formula 1 -sarjan osakilpailu.
Vuodesta 1991 alkaen se on ajettu Circuit de Barcelona-Catalunyan moottoriradalla Barcelonan maakunnassa Kataloniassa Espanjassa, aiemmin se on ajettu myös Pedralbesin, Jaraman, Montjuïcin ja Jerezin radoilla.


title: Espanjan Grand Prix

text: Suomalaisista Mika Häkkinen on voittanut kilpailun kolme kertaa ja Kimi Räikkönen kaksi kertaa.


title: Espanjan Grand Prix

text: "Punataustaiset kilpailut eivät kuuluneet Formula 1:n MM-sarjaan."


title: Heikki Kovalainen

text: Heikki Johannes Kovalainen (s. 19. lokakuuta 1981 Suomussalmi) on suomalainen kilpa-autoilija ja entinen Formula 1 -kuljettaja.


title: Heikki Kovalainen

text: Formula 1 -uransa vuonna 2007 Renault-tallissa aloittanut Kovalainen teki joulukuussa 2007 sopimuksen McLarenin kanssa. Kovalainen ajoi McLarenilla kahden kauden ajan ja saavutti F1-uransa ainoan voiton Unkarin GP:ssä vuonna 2008. Vuosina 2010–2012 Kovalainen ajoi Caterham-tallissa. Kaudella Kovalainen ajoi kaksi viimeisintä osakilpailuaan F1-sarjassa Lotus-tallissa tuuraten selkäleikkaukseen joutunutta Kimi Räikköstä.


title: Heikki Kovalainen

text: Kuten monen Formula 1 -kuljettajan, myös Kovalaisen ura alkoi karting-ammattilaisena vuonna 1999. Kovalaisen läpimurto alkoi kaudella 2000, jolloin hän kaasutteli MM-pronssille kartingin suurimmassa luokassa Super A:ssa.


title: Heikki Kovalainen

text: Kartingratojen jälkeen hän ajoi British Formula Renault -sarjassa vuonna 2001, jonka Kimi Räikkönen oli voittanut edellisenä vuonna. Kauden saldona oli sarjan neljäs tila Kovalaisen ajaessa kaksi voittoa, kaksi paalupaikkaa, viisi palkintosijaa ja kolme nopeinta kierrosta joista hän sai vuoden tulokkaan tittelin. AKK palkitsi Kovalaisen vuoden 2001 suomalaistulokkaana.


title: Heikki Kovalainen

text: Hän voitti muun muassa Elf Masters -kilpailun ennen kuin siirtyi Britannian Formula 3 -sarjaan, Renault'n F1-organisaatio kiinnitti lupaavan Kovalaisen nuorten kuljettajien kehitysohjelmaansa vuoden 2001 lopussa ja järjesti suomussalmelaiselle kaudeksi 2002 huippupaikan Englannin F3-sarjasta Fortec-tallista 2002.


title: Heikki Kovalainen

text: Formula 3 -kausi alkoi vaikeasti, mutta alun jälkeen Kovalaisen kaudesta kehkeytyi erinomainen. Hän voitti sarjan yhdeksästä viimeisestä osakilpailusta viisi, ja sen lisäksi ajoi kolme paalupaikkaa ja nopeinta kierrosta. Hän oli sarjan loppupisteissä kolmas ja vuoden tärkeimmässä yksittäisessä kisassa Macaossa toinen. Kovalainen oli jälleen vuoden tulokas. Autosport-lehti rankkasi Kovalaisen vuoden 2002 parhaaksi F3-kuljettajaksi maailmassa.


title: Heikki Kovalainen

text: Kovalainen siirtyi vuonna 2003 World Series by Nissan -sarjaan, Gabord-talliin. Tallikaverina toimi Renault'n F1-tallin testikuljettaja Franck Montagny. Vastassa oli myös muutama entinen F1-kuljettaja. Montagny sai käyttöönsä Kovalaista paremman kaluston ja ajoi sarjan mestariksi. Kovalainen täydensi kuitenkin tallinsa menestystä yhdellä osakilpailuvoitolla ja sarjan kokonaispisteiden kakkossijalla. Kovalainen sai palkkioksi hyvästä kaudestaan F1-testit sekä Renault'n että Minardin autoilla.


title: Heikki Kovalainen

text: Seuraavana vuonna 2004 Kovalainen ajoi Pons-tallissa voittaen kuusi kilpailua ja mestaruuden, lähimpänä haastajanaan Tiago Monteiro. Yhteensä Kovalainen keräsi 192 pistettä. AKK valitsi Kovalaisen vuoden autourheilijaksi Suomessa. Renault-talli käytti Kovalaista vuoden aikana useaan otteeseen F1-testikuljettajanaan.


title: Heikki Kovalainen

text: Joulukuussa 2004 Kovalainen voitti jokavuotisen Race of Champions -kisan, joka ajettiin Pariisissa, Stade de France-stadionilla. Kovalainen kukisti huippukuljettajista muun muassa Michael Schumacherin ja Sébastien Loebin, jälkimmäisen Citroënin tasavertaisilla WRC-autoilla ajetussa finaalissa.


title: Heikki Kovalainen

text: Kovalaisen menestys Formula Nissan -sarjassa sai Formula 3000 -talli Arden Internationalin kiinnostumaan hänestä. Kovalainen pääsi Ardenin ensimmäiseksi kuljettajaksi GP2-sarjaan kaudeksi 2005. Hänen tallikaverinsa oli Nicolas Lapierre, joka oli aiemmin voittanut Macaon Formula 3 -GP:n. Renault käytti Kovalaista kertaalleen F1-varakuljettajana kaudella .


title: Heikki Kovalainen

text: Kovalainen voitti GP2-kauden avauskilpailun San Marinossa ja sijoittui sprinttikisassa kolmanneksi. Kovalainen oli Espanjassa myös palkintopallilla, mutta keskeytti sprinttikisassa. Monacossa Kovalainen otti paalupaikan ja hallitsi kisaa, mutta huono varikkokäynti pudotti hänet viidenneksi. Euroopassa Kovalainen näytti potentiaalinsa voittamalla kisan vaikka lähti matkaan 17. ruudusta. Sprinttikisassa hän kuitenkin kolaroi José María Lópezin kanssa. Ranskassa Kovalainen voitti ja sijoittui sprinttikisassa kolmanneksi. Hän päävastustajansa kaudella oli Nico Rosberg.


title: Heikki Kovalainen

text: Britanniassa, Saksassa ja Unkarissa Kovalainen oli säännöllisesti palkintopallilla ja pisteillä, muttei pysynyt Rosbergin kyydissä. Turkissa Kovalainen voitti sprinttikisan. Italiassa Kovalainen ajoi kauden toiseen paalupaikkaansa ja kisassa voittoon. Sprintissä Kovalainen oli viides, mutta johti Rosbergia pisteissä, kun vain neljä kisaa oli jäljellä. Katastrofaalisen Belgian viikonlopun jälkeen, jossa Kovalaisen kisat menivät pilalle turva-auto episodien takia, Rosberg ohitti hänet pisteissä. Viimeisissä kahdessa kisassa Bahrainissa Rosberg vei mestaruuden, voittamalla lauantain kisan, Kovalaisen sijoittuessa kolmanneksi. Kovalainen keskeytti sprinttikisassa.


title: Heikki Kovalainen

text: Kovalainen keräsi 5 voittoa ja 105 pistettä. Viime metrien tappiosta huolimatta Renault'n tallipäällikkö Flavio Briatore vakuuttui Kovalaisen taidoista GP2-sarjassa ja palkkasi hänet F1-tallin testikuljettajaksi kaudelle 2006.


title: Heikki Kovalainen

text: Kaudella Kovalainen toimi Renault’n Formula 1 -tallin testikuljettajana ja ajoi 28 000 testikilometriä, ajaen eniten testikilometrejä kaikki F1-kuljettajat mukaan lukien. Kova työ palkittiin kilpakuljettajan paikalla seuraavaksi vuodeksi.


title: Heikki Kovalainen

text: Kaudella nostettiin Renault'n kilpakuljettajaksi, tallikaverinaan Giancarlo Fisichella. Asiasta tiedotettiin 6. syyskuuta 2006.


title: Heikki Kovalainen

text: Kovalaiselle avautui paikka Renault'ta, kun hallitseva maailmanmestari Fernando Alonso siirtyi McLarenille kaudeksi . Renault'n tallipäällikönä toimi Kovalaisen manageri Flavio Briatore. Renault oli aiemmalla kaudella voittanutä sekä kuljettajien että valmistajien maailmanmestaruudet, joten tallin ja ulkopuolisten odotukset olivat kovat.


title: Heikki Kovalainen

text: Debyyttikilpailunsa aika-ajoissa Australiassa Kovalainen jäi sijalle 13, kun tallikaveri Fisichella ajoi kuudenteen ruutuun. Kilpailussa Kovalainen oli lähellä ajaa pisteille, mutta pyörähdys ja mutkan leveäksi ajo jättivät hänet lopulta kymmenenneksi. Tallipäällikkö Briatore haukkui tulokkaansa, sillä samassa kilpailussa tulokaskuljettaja Lewis Hamilton ajoi McLarenilla kolmanneksi ja voittoihin tottuneen Briatoren odotukset olivat samalla tasolla.


title: Heikki Kovalainen

text: Pistetili aukeni jo seuraavassa kisassa, Malesian GP:ssä. Kun kauden alun kaikissa kilpailuissa Renault'n sijoitukset alittivat odotukset, joutui Briatore myöntämään, ettei vika ollut kuljettajissa vaan autossa.


title: Heikki Kovalainen

text: Kauden kuudennessa, Kanadan tapahtumarikkaassa kilpailussa Kovalainen onnistui nousemaan viimeisestä lähtöruudusta (22.) neljänneksi lukuisten turva-autoepisodien avittamana. Yhdysvaltain GP:ssa Kovalainen starttasi kisaan uransa siihen asti parhaasta lähtöpaikasta, kuudennesta ruudusta. Myös kilpailu sujui hyvin: hän johti ensimmäisten varikkokäyntien aikana F1-kilpailua ensimmäistä kertaa urallaan ja sijoittui lopulta viidenneksi. Yhdysvaltain osakilpailujen aikana tuli huhu, jonka mukaan Kovalainen siirtyisi kesken kauden Williamsille. Kaikki osapuolet kiistivät kuitenkin siirtokuviot. Seuraavissa kisoissa Kovalainen ajoi tasaisesti pisteille. Hän ajoi seitsemän kilpailun pituisen pisteputken.


title: Heikki Kovalainen

text: Loppukaudella, sateisessa Japanin GP:ssa Kovalainen ajoi ensimmäistä kertaa F1-urallaan palkintosijalle oltuaan toinen. Samassa kilpailussa Kimi Räikkönen oli Ferrarillaan kolmas ja kahden suomalaiskuljettajan välillä nähtiin taistelu toisesta sijasta, kun Kimi Räikkönen yritti ohittaa Kovalaista siinä kuitenkaan onnistumatta. Kovalaisen toinen sija oli myös Renault’n kauden ainoa palkintokorokesijoitus. Vaikka alkukausi oli Kovalaiselle vaikea, niin loppukauden erinomaisilla otteillaan hän päihitti MM-sarjassa kokeneen tallikaverinsa Fisichellan.


title: Heikki Kovalainen

text: Kauden päättäneessä Brasilian GP:ssä Ralf Schumacher osui lähdössä Kovalaiseen joka joutui ajamaan sen jälkeen hitaan kierroksen varikolle rengasrikon vuoksi. Kierroksella 37 auton takaripustus hajosi oletettavasti em. kolarin takia ja Kovalainen suistui ulos radalta. Tämä oli hänen F1-uransa ensimmäinen keskeytys ja hän sijoittui MM-sarjan lopputuloksissa seitsemänneksi. Keskeytettyään Kovalainen sivusi samalla tulokasennätystä yhdessä Tiago Monteiron kanssa ajettuaan maaliin 17 ensimmäisessä kisassa.


title: Heikki Kovalainen

text: Kovalainen sijoittui lopulta MM-sarjassa seitsemänneksi. Hieman yllättäen Renault ei ollut halukas jatkamaan Kovalaisen sopimusta ja kaudeksi 2008 Kovalainen siirtyi ajamaan McLaren-tallin toista kilpa-autoa tallikaverinaan Lewis Hamilton. Siirto vahvistettiin 14. joulukuuta 2007.


title: Heikki Kovalainen

text: Kaudeksi Kovalainen siirtyi McLarenille, aiemman kauden toiseen huipputalliin. Hänestä tuli sopimuksen varmistumisen myötä neljäs suomalainen McLarenin ratissa, seuraten Keke Rosbergia, Mika Häkkistä ja Kimi Räikköstä. Kovalainen aloitti McLarenin testaamisen tammikuussa Jerezin radalla.


title: Heikki Kovalainen

text: Ensimmäisessä kilpailussa Australiassa Kovalainen johti kilpailua muutaman kierroksen ajan ja olisi voinut jopa voittaa, ellei turva-auto olisi tullut radalle hänen kannaltaan väärään aikaan. Kovalainen sijoittui lopulta viidenneksi. Malesiassa Kovalainen sijoittui kolmanneksi. Hän lähti kahdeksannelta sijalta, jonne hän oli joutunut saatuaan rangaistuksen radalla hidastelusta aika-ajoissa. Kilpailussa nähtiin kautta aikojen paras suomalaistulos, kun Kimi Räikkönen voitti saman kilpailun. Bahrainissa Kovalainen ajoi viidenneksi.


title: Heikki Kovalainen

text: Vastoinkäymiset alkoivat toden teolla Barcelonan radalla ajetusta Espanjan GP:stä, jossa Kovalaisen auton rengas puhkesi arvioiden mukaan 220–240 km/h nopeudessa ja auto paiskautui päin rengasvallia. Onnettomuuden jälkeen Kovalainen vietti vuorokauden verran sairaalassa tarkkailussa, mutta selviytyi ilman vakavia vammoja. Seuraavissa kolmessa kilpailussa Kovalainen kärsi epäonnesta, keräsi vain yhden pisteen ja putosi MM-kärjestä yli 20 pisteen päähän. Turkin aika-ajoissa hän ajoi eturiviin toiseen ruutuun. Kisa meni kuitenkin jo alussa pieleen, kun takana ajanut Kimi Räikkönen osui Kovalaisen takarenkaaseen, aiheuttaen Kovalaiselle rengasrikon. Kovalaisen lopullinen sijoitus oli 12. Monacossa Kovalainen olisi lähtenyt neljännestä ruudusta, kunnes hänen autoonsa iski tekninen vika lämmittelykierrokselle lähdettäessä. Kovalainen joutui lähtemään varikon puolelta ja koko joukon viimeisenä. Kovalainen sijoittui viimeiselle pistesijalle kahdeksanneksi. Kanadassa tuloksena oli yhdeksäs sija. Ranskan GP:ssa Kovalainen oli neljäs. Hän saavutti aika-ajossa kuudennen sijan, mutta joutui lähtemään kisaan kymmenennestä ruudusta saatuaan tuomaristolta rangaistuksen Mark Webberin estelystä.


title: Heikki Kovalainen

text: Britannian GP:n aika-ajoissa Kovalainen saavutti uransa ensimmäisen paalupaikan yli puolen sekunnin erolla Mark Webberiin. Sateisessa kisassa Kovalainen johti pitkään mutta sijoittui lopulta viidenneksi.


title: Heikki Kovalainen

text: Unkarin GP:ssa Kovalainen ajoi voittoon Felipe Massan Ferrarin hajottua kaksi kierrosta ennen maalia. Hänestä tuli kaikkien aikojen 100. GP -voittaja. Kilpailussa sivuttiin samana vuonna Malesiassa saavutettua parasta suomalaistulosta, kun Kimi Räikkönen sijoittui kolmanneksi ja Nico Rosberg uudelleen 14. sijalle.


title: Heikki Kovalainen

text: Euroopan GP:ssa Kovalainen oli neljäs. Belgiassa Kovalainen ajoi aika-ajoissa kolmanneksi ja keskeytti kisassa seitsemänneltä sijalta kierros ennen maalia tekniseen vikaan. Italiassa hän ajoi sateisissa aika-ajoissa toiseksi ja taisteli voitosta Sebastian Vetteliä vastaan. Vettel vei kuitenkin lopulta voiton.


title: Heikki Kovalainen

text: Kauden edetessä Kovalainen jäi McLaren-tallissa yhä selvemmin tallitoveri Hamiltonin varjoon. Suomalaiskuski joutui melkein aina ajamaan aika-ajot raskaammalla polttoainekuormalla kuin hänen tallitoverinsa. Ainoa poikkeus oli Britannian osakilpailu, jossa Kovalainen kaasutteli paalupaikalle. Toisaalta Kovalainen itsekin myönsi, ettei hänen kisavauhtinsa ollut riittävän hyvää.


title: Heikki Kovalainen

text: Singaporen iltakisassa Kovalainen oli kymmenes. Japanissa hänellä oli hyvät asetelmat voittoon, sillä hän oli kisan alussa kolmantena ja hänellä oli autossaan paljon bensaa, mutta Kovalainen joutui jälleen keskeyttämään tekniseen vikaan.


title: Heikki Kovalainen

text: Kiinan GP:ssä Kovalaisen eturengas räjähti ja tyhjeni hänen ajaessaan viidentenä. Kisa päättyi keskeytykseen. Brasilian GP:ssä Hän oli seitsemäs.


title: Heikki Kovalainen

text: Kovalainen sijoittui MM-pisteissä vasta seitsemänneksi, vaikka tallin auto kuului kahden kilpailukykyisimmän auton joukkoon sarjassa. Tallikaveri Hamilton voitti maailmanmestaruuden. Kovalaisella oli hyvät välit tallikaveriinsa Hamiltoniin ja suomalainen saikin jatkosopimuksen kaudeksi .


title: Heikki Kovalainen

text: Ennen kauden alkua talvitesteissä havaittiin, ettei McLarenin vauhti riitä muille kärkitalleille. McLaren -talli uskoi vauhdin kuitenkin paranevan Australian GP:hen mennessä.


title: Heikki Kovalainen

text:
Australian aika-ajoissa Kovalainen jäi vasta kahdenneksitoista ja kilpailussa hän keskeytti heti avausmutkassa. Malesian GP:ssä Kovalainen keskeytti heti ensimmäisellä kierroksella menettäessään autonsa hallinnan taisteltuaan Felipe Massan ja tallikaveri Hamiltonin kanssa. Kiinan sadekisassa Kovalainen vihdoin avasi pistetilinsä oltuaan viides ja päihittäen tallikaverinsa. Bahrainissa sujui kuitenkin vaisummin. Kovalainen lähti ruudusta 11 ja oli maalissa pykälää huonommalla sijalla. Espanjassa hän keskeytti tekniseen vikaan.
Monacon kisaan Kovalainen pääsi ensimmäistä kertaa 10 parhaan joukosta oltuaan aika-ajoissa 7:s. Kisassa pistepotti lipui käsistä oman ajovirheen takia ja Kovalainen päätyi kaiteeseen. Turkin GP:ssä Kovalainen lähti ruudusta 14 ja kävi kovaa taistelua Brawnin Rubens Barrichellon kanssa. Pisteitä ei kuitenkaan kertynyt kun Kovalainen oli maalissa 14:s. Britanniassa Kovalainen lähti ruudusta 14, mutta kisa päättyi puolivälin jälkeen kolariin Sébastien Bourdaisin kanssa.


title: Heikki Kovalainen

text: Saksan GP:n sateisessa aika-ajoissa Kovalainen ajoi kuudenneksi McLarenin vanhalla autolla. Kisassa Kovalainen otti hyvän startin ja nousi kolmanneksi. Raskaalla bensakuormalla ajanut Kovalainen ei päästänyt ketään ohi, mutta taktiikka pudotti hänet lopulta kahdeksanneksi.


title: Heikki Kovalainen

text: Kovalaisella oli nyt kovat odotukset Unkarissa, koska hän sai autoonsa McLarenin hyvin toimivat uudet osat, jotka tallikaveri Hamiltonilla oli ollut ja parin kisan ajan. Hyvää vauhtia harjoituksissa pitänyt Kovalainen, ajoi aika-ajoissa kuudenneksi. Kisassa hän taisteli palkintopallisijoituksesta Mark Webberin ja Nico Rosbergin kanssa, mutta jäi kuitenkin viidenneksi. Euroopan GP:n Valencian katuradalla Kovalainen ajoi hienosti kohtuullisen raskaalla autolla eturiviin, jääden vain 33 tuhannesosaa paalupaikasta. Kisassa Kovalainen jäi neljänneksi. Belgiassa hän oli yhden pysäkin siivittämänä kuudes. Italiassa hän lähti hakemaan kisasta voittoa, mutta huono rengastaktiikka pudotti Kovalaisen kauas. Kisan viimeisellä kierroksella hänen tallikaverinsa Hamilton kolaroi, minkä seurauksena Kovalainen oli lopulta kuudes. Singaporessa hän oli seitsemäs. Japanissa Kovalainen ajoi värikkään kisan, mutta pienet kolarit pudottivat hänet pisteiltä. Brasiliassa nähtiin erikoinen tilanne kun varikkomies päästi Kovalaisen liian aikaisin varikolta, ja bensaletku jäi kiinni Kovalaisen autoon, sytyttäen pienen tulipalon takana tulevan Räikkösen eteen. Tilanteesta selvittiin kuitenkin säikähdyksellä, eikä Kovalainen ajanut pisteille. Kauden päättävässä osakilpailussa Abu Dhabissa Kovalainen oli 11.


title: Heikki Kovalainen

text: Kauden aikana suomussalmelainen väläytteli osaamistaan aika-ajoissa huolimatta yleensä painavammasta autosta kuin tallikaverillaan, mutta kilpailuissa hän jäi pahasti Hamiltonin jalkoihin. Kovalainen valitteli kerta toisensa jälkeen, ettei saanut renkaita ja autoa toimimaan haluamallaan tavalla. Paras tulos oli neljäs sija Valenciassa ajetussa Euroopan GP:ssä.


title: Heikki Kovalainen

text: Myöhemmin Kovalainen on kertonut menettäneensä itseluottamuksensa kauden 2009 loppupuolella. Hamilton voitti kauden aikana kaksi osakilpailua ja keräsi 49 pistettä, kun taas Kovalainen joutui tyytymään 22 pisteeseen. Tallipäällikkö Whitmarsh ilmoitti Kovalaiselle jo aikaisessa vaiheessa, että he harkitsevat Räikkösen tai Jenson Buttonin palkkaamista, ja Kovalainen olisi vasta McLarenin kolmas vaihtoehto kuljettajaksi kaudella 2010. Kiitospäivänä Kovalaiselle kerrottiin, että McLaren korvaa hänet Buttonilla.


title: Heikki Kovalainen

text: McLaren-uransa aikana Kovalainen keräsi 75 MM-pistettä ja yhden GP-voiton.


title: Heikki Kovalainen

text: Pitkään kestäneen epävarmuuden jälkeen joulukuun 2009 alussa Kovalaisen ilmoitettiin tehneen sopimus Lotuksen kanssa kaudeksi . Kovalaisen tallikaverina ajoi Jarno Trulli. Tallin tavoitteet kaudelle eivät olleet korkeat, sillä Lotus oli käytännössä tulokastalli, joka käytti Cosworthin moottoreita. Lotus oli kauden alussa kärkitalleja vähintään 4 sekuntia hitaampi.


title: Heikki Kovalainen

text: Paria vuotta myöhemmin Kovalainen kertoi, että hänellä oli käytännössä valmis kuljettajasopimus Toyotan F1-tallin kanssa kaudesta . Talli kuitenkin vetäytyi koko lajista taloudellisten syiden vuoksi.


title: Heikki Kovalainen

text: Ensimmäisissä kahdessa kilpailussaan Lotuksella Kovalainen onnistui lyömään tallikaverinsa Jarno Trullin ja ylsi Australiassa kolmanneksitoista. Kolmannen kilpailun Malesian sateisissa aika-ajoissa hän päihitti taktiikkavirheistä kärsineet huippukuskit Alonson, Massan, Buttonin ja Hamiltonin. Kisassa hänen autoonsa tuli vika, ja hän joutui ajamaan varikolle. Hän vietti siellä yhdeksän kierrosta, joiden aikana Kovalainen ehdittiin jo merkitä keskeyttäneeksi. Hän kuitenkin pääsi jatkamaan, mutta hänet merkittiin lopputuloksissa keskeyttäneeksi. Kiinassa Kovalainen ylsi neljänneksitoista. Espanjassa, Monacossa ja Turkissa Kovalaisen Lotus ei kestänyt maaliin saakka, sillä hän joutui keskeyttämään teknisten vikojen vuoksi.


title: Heikki Kovalainen

text: Kanadan GP:ssä Kovalainen ajoi maaliin kuudennellatoista sijalla. Euroopan GP:ssä Valenciassa nähtiin ehkäpä kauden hurjin kolari, kun 9. kierroksella Mark Webberin auto lähti hurjaan ilmalentoon rysäytettyään Kovalaisen auton perään. Webberin auto kääntyi ilmassa ylösalaisin ja palasi radan pintaan väärin päin. Radan pinnasta auto pomppasi takaisin pyörilleen ja lopulta auto pysähtyi rengasvalliin. Kovalainen ja Webber selvisivät molemmat kolarista ilman loukkaantumista. Ennen Britannian GP:tä syntyi huhu jonka mukaan Kovalainen olisi siirtymässä takaisin Renault'n F1-tiimin. Molemmat tallit kuitenkin vahvistivat sen vain huhuksi. Britannian kilpailussa Kovalainen ajoi seitsemänneksitoista. Saksan GP:ssä Kovalainen joutui keskittymään ”kierroksella ohittavien” päästämiseen ohi. Kisan keskivaiheilla Pedro de la Rosa lähti vuorostaan ohittamaan Kovalaista, mutta Kovalainen ei nähnyt tätä ja Pedro de la Rosa ajoi Kovalaisen etusiipeen, minkä vuoksi Kovalainen joutui jälleen keskeyttämään. Unkarin GP:n tuloksena oli 14. sija. Sateiseen Belgian GP:hen Kovalainen lähti 13. lähtöruudusta, mikä oli hänen kauden paras lähtöruutunsa. Kovalainen sijoittui kisassa kuudenneksitoista. Italiassa Kovalainen taisteli Timo Glockin kanssa, mutta ei pystynyt ohittamaan häntä ja jäi kahdeksanneksitoista.


title: Heikki Kovalainen

text: Singaporen GP:ssä Kovalainen nousi keskeytysten ja turva-autojen avittamana sijalle 13, mutta viimeisillä kierroksilla törmättyään Sébastien Buemin kanssa hänen autonsa syttyi tuleen. Hän ehti juuri ylittää maalilinjan. Hänen lopullinen sijoituksensa oli siten 16:s. Japanin GP:ssä Kovalainen ajoi kauden parhaan sijoituksensa oltuaan kahdestoista. Ensimmäinen Korean GP ajettiin 24. lokakuuta 2010. Siellä Kovalainen jatkoi vahvoja otteitaan oltuaan kolmastoista tapahtumarikkaiden vaiheiden jälkeen. Ennen Brasilian GP:tä tuli huhu, jonka mukaan autonvalmistaja Lotus tulisi mukaan F1:een, ja että Kovalaisen edustama Lotus saattaisi joutua luopumaan perinteisestä nimestään. Lotus oli aiemmin saanut oikeudet Team Lotus -nimeen, vaikka tällä kaudella nimi oli ollut Lotus Racing. Lotuksen tallipäällikkö Tony Fernandes vakuutti Lotus-nimen säilymistä. Kovalainen oli jälleen kerran nopein uusien tallien kuljettaja.


title: Heikki Kovalainen

text: Kauden päättävässä Abu Dhabin GP:ssä Kovalainen oli seitsemästoista. Kauden välisessa aika-ajovertailussa Kovalainen hävisi Trullille 8−11. Viimeisen kilpailun jälkeen hän ilmoitti päättyneen kauden olleen hänen uransa paras, ja kilpailun olleen kautensa paras, vaikka hän ei saanut pisteitä koko kaudella, ja sijoittui kilpailussa vasta seitsemänneksitoista.


title: Heikki Kovalainen

text: Ennen kautta 2011 Kovalaisen talli Team Lotus arveli vauhdin riittävän keskikastiin ja tavoitteena olikin pisteistä taisteleminen joka kisassa. Vauhtiero olikin selvästi kutistunut, mutta Kovalainen oli vielä puoli sekuntia jäljessä keskikastia.


title: Heikki Kovalainen

text: Kovalainen keskeytti kauden avauskisassa, Australiassa, kun autoon tuli vesivuoto. Malesiassa Kovalainen oli 15. ja Kiinassa 16. pitäen Sergio Pérezin ja Pastor Maldonadon takanaan. Turkin GP:n aika-ajoissa Kovalainen oli tallikaveriaan Jarno Trullia lähes sekunnin nopeampi, oltuaan 18. , mutta kisa sujui heikommin Kovalaisen kärsittyä hydrauliikkaviasta, ja oli lopulta ykdeksästoista muun muassa Trulli edellään. Kovalainen kertoikin olevansa F1 -uransa parhaassa vireessä alkukaudella. Espanjan GP:hen Lotus sai odotetun päivityksen, jonka arveltiin parantavan vauhtia jopa sekunnilla. Päivityspaketti olikin nopeampi, muttei odotetun paljon. Aika-ajoissa Kovalainen ajoi peräti 15. lähtöruutuun takanaan molemmat Force Indiat sekä Williams -tallin Rubens Barrichello, mistä Kovalainen sai suuret ylistykset tallipäälliköltään Tony Fernandesilta. Kisassa Kovalainen ajautui taktiikkavirheisiin ja lopulta kolaroi rengasvalliin ja keskeytti. Monacossa Kovalainen oli neljästoista. Kovalainen oli Trullia nopeampi kaikissa kuudessa peräkkäisessä alkukauden aika-ajoissa, kunnes Kanadassa Trulli oli sadasosien turvin nopeampi. Kilpailussa Kovalainen keskeytti vetoakselin hajottua.


title: Heikki Kovalainen

text: Kovalaisen talli voitti lopulta oikeudet käyttää nimeä Team Lotus, Group Lotusta eli Lotus Renaultia vastaan.


title: Heikki Kovalainen

text: Euroopan GP:ssä Valenciassa Kovalainen oli Trullia nopeampi aika-ajoissa että kisassa oltuaan 19. Kisa oli harvinainen sillä kaikki kisassa olleet autot ajoivat maaliin, eikä ollut keskeytyksiä. Suomussalmelainen kertoi iloitsevansa kisastaan. Ennen Britannian GP:tä Lotuksen tallipäällikkö Tony Fernandes kertoi Lotuksen vauhdin olleen pettymys, sillä Kovalainen ei vieläkään ollut ajanut pisteille. Aika-ajoihin Kovalainen toivoi märkää keliä, ja sitä hän sai. Kovalainen ajoi hienosti toiselle aika-ajo osiolle peräti 1,5 sekunnin erolla tallikaveriinsa Jarno Trulliin, joka oli 21. Kovalaisen lopulliseksi lähtöruuduksi muodostui sija 17. Kosteassa kisassa Kovalainen nousi 16. sijalle, kunnes Lotuksesta hajosi vaihdelaatikko ja hän joutui keskeyttämään. Saksassa toista Lotusta ajoi Karun Chandhok. Kovalainen oli koko ajan tallikaveriaan nopeampi ja ajoi kisassa kuudenneksitoista. Unkarin GP:hen Lotus sai joitakin uusia osia kuten uuden ohjaustehostimen. Kisan alussa oli märkää ja Kovalainen pystyi ajamaan kilpaa Adrian Sutilia, Pastor Maldonadoa ja Nick Heidfeldiä vastaan. Radan kuivuessa Kovalainen oli kuitenkin näitä autoja 1-2 sekuntia hitaampi, joten oli selvää että Lotus oli nopeampi sadekelillä tai Kovalaisen ajotaidot tulivat paremmin esiin. Kovalainen joutui kuitenkin keskeyttämään vesivuotoon.


title: Heikki Kovalainen

text: Kesätauon jälkeen suunnattiin Belgian Spa'han. Aika-ajoissa Kovalainen ajoi ehkäpä uransa yhden parhaista aika-ajoista. Aika-ajot ajettiin sateisissa olosuhteissa. Kovalaisen nopeimmalla kierroksella sade yltyi, mutta suomussalmelainen puristi itsensä siitä huolimatta 16. heikolla Lotus autolla, ollen peräti kaksi sekuntia tallikaveriaan Jarno Trullia nopeampi. . Kisassa Kovalainen kolaroi startissa ja lopulliseksi sijoitukseksi muodostui sija 15. Italiassa Kovalainen oli 13., mikä on hänen kautensa toistaiseksi paras tulos. Singaporessa Kovalainen ajoi aika-ajoissa tutusti Trullia nopeammin sekä 19. ruutuun. Kisassa Kovalainen pysyi hyvässä vauhdissa, jätti taakseen Vitali Petrovin ja oli 16. Lotus -pomo Tony Fernandes ylisti Kovalaisen ajoa tallin historian parhaaksi ja kertoi Kovalaisen ottaneen autostaan kaiken irti.


title: Heikki Kovalainen

text: Japanissa Kovalainen ajoi aika-ajoissa 18., otti kisassa hyvän lähdön ja oli kisassa 18. Koreassa Heikki Kovalainen ajoi aika-ajoissa vahvasti ja otti jälleen kisassa hyvän lähdön. Kisassa hän jätti molemmat Sauber -tallin kuljettajat taakseen ja oli Trulliakin reilusti nopeampi. Tekniikkapomo Mike Gascoyne kertoi kisan olleen Lotuksen paras. Intiassa Kovalainen jatkoi vahvaa kisaamistaan ja oli neljästoista. Abu Dhabissa ja kauden päättävässä Brasilian GP:ssä Kovalainen jatkoi vahvoja aika-ajo -suorituksia sekä loistavia starttejaan. Hän päätti kauden Brasilian 16. sijaan. Pistesaalis jäi koko kaudella pyöreään nollaan jo toistamiseen.


title: Heikki Kovalainen

text: Kovalainen oli kauden paras aika-ajaja tallikaveriinsa verrattuna. Hän voitti Jarno Trullin aika-ajoissa 16-2. Lisäksi hän oli Karun Chandhokia nopeampi yhdessä aika-ajossa. Arvostettu F1-toimittaja James Allen listasi Kovalaisen kauden neljänneksi parhaaksi F1 -kuljettajaksi. Allen kertoi Kovalaisen ottaneen autostaan kaiken irti, ja olleen ylivoimaisesti paras "uusien tallien" kuljettaja.


title: Heikki Kovalainen

text: Kaudeksi Lotus-talli joutui vaihtamaan nimensä Caterhamiksi. Kovalainen jatkoi tallin kuljettajana, mutta uudeksi tallikaveriksi tuli aiemmin Renault'lla ajanut venäläinen Vitali Petrov.


title: Heikki Kovalainen

text: Caterham sai ennen kautta autoonsa KERSin ja joitan osia Red Bull Racingilta, minkä vuoksi talli odotti viimein nousevansa keskikastiin. Lisäksi talli saisi oman tuulitunnelin kauden aikana. Kuitenkin jo talvitesteissä huomattiin ettei auto ollut tarpeeksi hyvä. Kaudeksi 2012 Kovalainen otti käyttöön punaisen Angry Birds -teemaisen kypärän, mikä sai osakseen positiivista huomiota.


title: Heikki Kovalainen

text: Kauden avauksessa Australiassa Kovalainen jatkoi aiemman kauden tapaan hyviä aika-ajo suorituksia tallikaveriin nähden, päihittäessään Petrovin ja ollen 19. Kisassa molemmat keskeyttivät. Malesian ja Kiinan kisoissa ei tullut menestystä. Sen sijaan Bahrainin aika-ajoissa Kovalainen eteni toiselle aika-ajo-osiolle. Kovalainen oli tallikaveriaan Vitali Petrovia sekunnin nopeampi. Lopulta Kovalainen oli aika-ajojen 16. Espanjan GP:ssä Kovalainen oli 16. Seuraavissa kolmessa aika-ajoissa - Monacossa, Kanadassa ja Valenciassa - Kovalainen ajoi toiselle aika-ajo-osiolle, päihittäen tallikaverinsa. Monacosta tuli paras kisatulos kun Kovalainen oli kolmastoista. Entinen F1 -kuljettaja ja F1-asiantuntija Martin Brundle kehui Kovalaista kertomalla tämän ajavan kuin supertähti ja ansaitsevan mielestään uuden mahdollisuuden huipputallissa.


title: Heikki Kovalainen

text: Caterhamin kotikisassa Britanniassa Kovalainen ajoi seitsemänneksitoista. Samalla Kovalainen kertoi kertoi alkavansa kyllästyä jämäsijoista ajamiseen. Saksassa Kovalainen starttasi kuudennestaroista ruudusta, mutta monien ongelmien kautta sijoittui kisassa vasta yhdeksänneksitoista.


title: Heikki Kovalainen

text: Unkarin GP:ssä Kovalainen ajoi F1-uransa sadannen osakilpailun. Kilpailu oli samalla Kovalaisen tallin Caterhamin viideskymmenes. Kovalainen voitti vuonna 2008 uransa ensimmäisen F1-kilpailun juuri Unkarin Hungaroringin radalla. Belgiassa Kovalainen oli 17.


title: Heikki Kovalainen

text: Italian GP:n aika-ajoissa Kovalainen päihitti tallikaverinsa Petrovin puolella sekunnilla ja oli kisassa neljästoista. Abu Dhabin kilpailussa Kovalainen sijoittui kolmanneksitoista sivuten kauden parasta sijoitustaan.


title: Heikki Kovalainen

text: Kauden aikana Kovalainen teki uuden kyseenalaisen ennätyksen ajamalla 60 peräkkäistä pisteetöntä kilpailua rikkoen Piercarlo Ghinzanin ennätyksen


title: Heikki Kovalainen

text: Kaudeksi 2013 Kovalainen ei saanut jatkosopimusta Caterham-tallista. Helmikuun lopussa Kovalainen kävi neuvotteluja Marussian kanssa kisakuskin paikasta. Hän kiisti tehneensä tallin kanssa neljän kilpailun mittaisen sopimuksen. Lopulta Kovalainen ei saanut paikkaa Marussialta. Kovalainen palasi takaisin Caterhamin rattiin toimimalla tallin varakuljettajana ja osallistumalla auton kehitystyöhön. Hän ajoi Bahrainin, Espanjan, Belgian, Italian, Japanin ja Abu Dhabin vapaissa harjoituksissa.


title: Heikki Kovalainen

text: Kovalainen osallistui kauden kahteen viimeiseen osakilpailuun Lotuksella Kimi Räikkösen jouduttua selkäleikkaukseen. Vaikka Kovalainen teki paluun Lotus-nimiseen tiimiin, kyseessä oli eri Lotus-tiimi, jossa hän ajoi kaudet 2010-2011. Sekä Yhdysvaltain että Brasilian GP:ssä Kovalainen ajoi Lotuksellaan sijalle 14.


title: Heikki Kovalainen

text: Kaudeksi 2014 Kovalainen ei saanut jatkosopimusta Caterham-tallista mikä tarkoitti virallisesti Kovalaisen F1-uran päättymistä. Hän oli koko vuoden ajamatta missään sarjassa ja näin ollen piti välivuoden. MTV Sportin haastattelussa hän harmitteli Formula 1 -uraansa, ja sanoi roikkuneensa Caterham-tallissa liian kauan. Kovalainen sanoi saaneensa kauden 2011 lopulla tarjouksia isommista talleista. Hän kuitenkin hylkäsi ne, koska talli lupasi auton suorituskyvyn paranevan tulevaisuudessa.


title: Heikki Kovalainen

text: Tammikuussa 2015 Kovalainen osallistui Tunturi ralliin.


title: Heikki Kovalainen

text: Kovalainen kilpaili Japanin Super GT -sarjassa kaudella 2015. Hänen ajoparinaan oli japanilainen Kōhei Hirate. He kilpailivat Lexus RC -luokan GT -autolla sarjan korkeimmalla tasolla GT500-luokassa ja sijoittuivat 13:nneksi.


title: Heikki Kovalainen

text: Hän jatkoi samassa Lexus Team Sard -tallissa myös kaudella 2016, jolloin Kovalainen ja Hirate voittivat GT500-sarjan mestaruuden.


title: Heikki Kovalainen

text: Kovalainen jatkoi Team Sardin kuljettajana myös kaudella 2017 yhdessä Hiraten kanssa. Kauden kahdeksasta startistaan he voittivat yhden ja olivat kahdesti palkintokorokkeella. Suoritus riitti sarjan kahdeksanteen tilaan.


title: Heikki Kovalainen

text: Kaudelle 2018 Kovalaisen pariksi vaihtui Kamui Kobayashi, entinen F1-kuski hänkin. Autona heillä on Lexus LC500 ja tallina edelleen Team Sard.Kovalainen kilpaili ensimmäisen kerran Mestareiden kisassa ("Race of Champions") vuonna 2004 Pariisissa. Hän voitti aluksi Formula 1 -kuljettaja David Coulthardin ja Jean Alesin ja sen jälkeen Formula ykkösten seitsenkertaisen maailmanmestarin Michael Schumacherin välierissä. Loppukilpailussa hän voitti Rallin maailmanmestarin Sébastien Loebin Ferrarilla ja ralliauto Peugeot 307:llä. Hänestä tuli ensimmäinen "ei-rallikuski" joka voitti Henri Toivonen "Memorial Trophyn" ja Race of Championsin.


title: Heikki Kovalainen

text: Hän kisasi myös maiden välisen kilpailun voitosta Marcus Grönholmin kanssa ja he tulivat toiseksi.


title: Heikki Kovalainen

text: Kovalainen kisasi Mestareiden kisassa myös vuonna 2005, voittaen Bernd Schneiderin ja Felipe Massan, mutta putosi välierissä häviten Tom Kristensenille. Vuonna 2006 hän voitti maiden välisen kilpailun Marcus Grönholmin kanssa. Henkilökohtaisessa kilpailussa hän hävisi välierissä Mattias Ekströmille 0,0002 sekunnilla. Vuonna 2007 hän tuli maiden välisessä kilpailussa toiseksi yhdessä Marcus Grönholmin kanssa.


title: Heikki Kovalainen

text: Kovalainen kilpaili Race of Championsissa myös vuonna 2010.


title: Heikki Kovalainen

text: Kovalainen kilpaili Sebastien Loebia vastaan kun suomussalmelainen kolaroi Audi R8:llaan. Auto lähti Kovalaisen hanskasta ja hän törmäsi sivuvalliin ja suomalaiskuljettaja oli jopa hetken tajuton ja sai aivotärähdyksen. Kovalainen väitti kaasun hirttäneen kiinni, mutta Audin tutkimuksista kävi ilmi että kyseessä oli Kovalaisen oma ajovirhe. #


title: Heikki Kovalainen

text: Brittiläinen Autosport -lehti antoi hänelle lempinimen ”Niceman” (). Lempinimi väännettiin Kimi Räikkösen lempinimestä ”Iceman”. Hän on saanut myös lempinimen Suomussalmen kuha.


title: Heikki Kovalainen

text: Suomussalmella on järjestetty Heikki Kovalainen Karting Race jo neljä kertaa. Tapahtumassa Kovalainen ajaa kilpaa karting-autolla ympäri Suomussalmen toria. Paikalla on ollut myös useita julkisuuden henkilöitä sekä laulajia.


title: Heikki Kovalainen

text: Koulutukseltaan Kovalainen on ylioppilas. Kovalainen on naimisissa brittiläisen Catherine Hyden kanssa.


title: Heikki Kovalainen

text: Kovalainen on valittu vuoden kainuulaiseksi vuosina 2005 ja 2006.


title: Heikki Kovalainen

text: Kovalainen soittaa rumpuja leikkimielisessä The Myötähäpeä -yhtyeessä, johon kuuluu hänen lisäkseen Nightwish-yhtye sekä Apulanta-yhtyeen kitaristi-laulaja Toni Wirtanen.


title: Windows Vista

text: Windows Vista on Microsoftin graafinen käyttöjärjestelmä PC-tietokoneille. Laitteisiin, joissa Vistaa käytetään, lukeutuvat koti- ja yritystyöpöytäkoneet, kannettavat tietokoneet sekä multimediatietokoneet. Ennen julkistamistaan 22. heinäkuuta 2005, Vista tunnettiin koodinimellä "Longhorn".


title: Windows Vista

text:
Windows Vista valmistui 8. marraskuuta 2006, jolloin sen RTM-versio (release to manufacturing) laskettiin jakeluun. Vista julkaistiin maailmanlaajuisesti 30. tammikuuta 2007. Eräät myyntipaketit tulivat saataville MSDN- ja TechNet -tilaajille jo marraskuun 2006 aikana. Windows Vista julkaistiin yli viisi vuotta edellisen Windows-käyttöjärjestelmän, Windows XP:n julkaisun jälkeen, mikä on toistaiseksi pisin aika kahden peräkkäisen Windows-julkaisun välillä.
Windows Vistan tukiaika päättyi lopullisesti huhtikuussa 2017, joten käyttöjärjestelmään ei saa enää edes tietoturvapäivityksiä.


title: Windows Vista

text: Vistaa pidetään yhtenä Microsoftin suurimmista epäonnistumisista. Järjestelmä ei ikinä yleistynyt niin laajasti kuin Microsoft olisi toivonut, ja käyttäjät hylkäsivät sen nopeasti. Vuotta ennen tukiajan päättymistä sen osuudeksi pöytäkoneissa arvioitiin 1,4 prosenttia. Jo vuonna 2001 julkaistua Windows XP -käyttöjärjestelmää käytettiin tuolloin vielä yli kymmenessä prosentissa pöytäkoneista.


title: Windows Vista

text: Microsoftin mukaan Vistassa on satoja uusia ominaisuuksia ja toimintoja aikaisempiin Windows-versioihin nähden. Huomattavimmat näistä ovat päivitetty graafinen käyttöliittymä ja visuaalinen tyyli nimeltä "Aero", tiedostojen ja toimintojen hakutoiminnot, uudet multimedian luomiseen tarkoitetut työkalut kuten Windows DVD Maker, sekä täysin uudelleensuunnitellut tietoliikenne-, ääni-, tulostus- ja videoalijärjestelmät. Vista pyrkii myös lisäämään koti- ja yritystietokoneiden välistä yhteydenpitoa käyttämällä Peer-to-Peer-teknologiaa, joka helpottaa tiedostojen ja digitaalisen median jakamista eri laitteiden välillä. Ohjelmistokehittäjille Vista esittelee .NET Framework 3.0 -ohjelmointirajapinnan, jonka tavoitteena on tehdä ohjelmien kehittämisestä selvästi helpompaa kuin perinteistä Windows API:a käyttäen.


title: Windows Vista

text: Microsoft on painottanut, että Windows Vistan päätavoitteena on kuitenkin parantaa Windows-järjestelmien heikkoa turvallisuutta. Eräänä Windows XP:tä vastaan kohdistetun kritiikin keskeisistä aiheista on ollut sen heikko tietoturva ja alttius haittaohjelmille, viruksille ja puskurin ylivuotohyökkäyksille. Tässä valossa Microsoft ilmoitti vuoden 2002 alussa yhtiön sisäisestä ”Trustworthy computing -aloitteesta”, jonka tarkoituksena on kehittää jokaisen yrityksen ohjelmiston tietoturvaa. Microsoft väittää, että tämän vuoksi se asetti Windows XP:n ja Windows Server 2003:n tietoturvan kehittämisen ensisijaiseksi tehtäväksi mikä on merkittävästi vaikuttanut Windows Vistan viivästymiseen. Kaikki eivät kuitenkaan ole tyytyväisiä Vistan tietoturvaan.


title: Windows Vista

text: Useat ryhmittymät ovat kritisoineet Windows Vistaa sen kehittelyn aikana. Eniten kriittisiä huomioita ovat keränneet Windows Vistan monet kehitysvaiheen aikana suunnitellut toiminnot joita ei ole lopuksi välttämättä toteutettu sellaisenaan, tästä esimerkkinä muun muassa tiukemmat lisenssiehdot joita löysättiin, digitaalisten oikeuksien hallinta josta karsittiin toiminnallisuutta, sekä User account control jonka hallittavuus on parantunut hieman.


title: Windows Vista

text: Microsoft toi julkisuuteen tiedon "Longhornin" aloitetusta kehitystyöstä heinäkuussa 2001 jo ennen Windows XP:n julkaisua, joka tapahtui saman vuoden lokakuussa. Vistan, silloisen "Longhornin", odotettiin tulevan myyntiin jo vuoden 2003 loppupuolella, toimien pienenä siirtymävaiheena Windows XP:n ja Windows 7:n välissä. Tämän voi todeta muun muassa käyttöjärjestelmän koodinimestä "Longhorn", joka on paikallinen baari kahden vuoriston, Whistlerin ja Blackcombin, välissä Brittiläisessä Kolumbiassa.


title: Windows Vista

text: Kehitystyön edetessä "Longhorniin" sisällytettiin monia "Blackcombiin" (Windows 7:n kehitysnimi) suunniteltuja teknologioita ja ominaisuuksia. Tämä sai julkaisuajankohdan siirtymään useita kertoja eteenpäin. Myös osa "Longhornin" kehittäjistä siirrettiin kehittämään ja parantamaan Windows XP:n tietoturvaa. Jatkuvien myöhästymisten ja "ominaisuushirviön" pelossa päätettiin Microsoftilla "Longhornin" kehitykselle laatia selvät rajat. Microsoft ilmoitti elokuun 27. päivänä 2004 merkittävistä muutoksista kehityksessä. "Longhornin" kehitys käytännössä aloitettiin alusta Windows Server 2003:n koodipohjalle ja samalla päätettiin, että "Longhorn" sisältäisi vain ne ominaisuudet, jotka todella tultaisiin julkistamaan käyttöjärjestelmän mukana. Jotkin aikaisemmin julkistetut ominaisuudet kuten WinFS ja NGSCB päätettiin jättää järjestelmästä pois. Samalla Microsoft otti käyttöön uuden ohjelmiston kehitysmuodon, Security Development Lifecyclen, jotta Windowsin koodipohjan heikkoa tietoturvaa voitaisiin oleellisesti parantaa.


title: Windows Vista

text: Käyttöjärjestelmän virallinen nimi julkistettiin 22. heinäkuuta 2005, kun "Longhorn" uudelleennimettiin "Windows Vistaksi" vastoin joitakin ennakko-odotuksia. Samaan aikaan päätettiin aloittaa järjestelmän uudenlainen beta-testausvaihe. Syyskuussa 2005 Microsoft alkoi julkaista Vistasta säännöllisin väliajoin "Community Technology Previews"-koontipaketteja, joiden tarkoituksena oli esitellä ohjelmoijille ja beta-testaajille Vistan uusia ominaisuuksia. Viimeisimmät CTP-koontipaketit esittelevät valmiin Vistan tulevia ohjelmia ja ominaisuuksia, joita suunnitellaan vielä ja otetaan mukaan riippuen beta-testaajien palautteesta.


title: Windows Vista

text: Windows Vistaa pidettiin sisällytettyjen ominaisuuksien suhteen valmiina CTP-koontipaketin 5308 jälkeen, joka julkaistiin 22. tammikuuta 2006. Se toimi muistutuksena siitä, kuinka paljon on vielä työtä jäljellä tämän ja valmiin koontipaketin välillä. Viimeisimmät koontipaketit ovatkin keskittyneet vakauteen, nopeuteen, ohjelmien ja ajureiden yhteensopivuuteen sekä dokumentointiin. Beta2, ensimmäinen julkinen kokeiluversio, julkaistiin toukokuussa 2006 Microsoftin "Customer Preview" -ohjelman kautta. Sen on ladannut arviolta noin viisi miljoonaa ihmistä. "Release Candidate 1" eli "julkaisuehdokas 1" tuli saataville 1. syyskuuta 2006. Sitä seurannut "Release Candidate 2" julkaistiin 6. lokakuuta 2006.


title: Windows Vista

text: Microsoftin ennakkosuunnitelma viittasi "release to manufacturing" -julkaisun tapahtuvan joko ennen tai 25. lokakuuta, jolloin olisi tullut täyteen tasan viisi vuotta Windows XP:n julkaisusta. Julkaisua kuitenkin siirrettiin kaksi viikkoa vakavan käyttöjärjestelmän vakautta uhanneen ohjelmointivirheen korjauksen vuoksi. Amazon.com aloitti ottamaan vastaan ennakkotilauksia Windows Vistan eri myyntipaketeista myöhään elokuussa 2006 ilmoittaen samalla myyntipäiväksi 30. tammikuuta 2007.


title: Windows Vista

text: Paljon arveluita esitettiin bloggaajien ja markkina-analyytikkojen keskuudessa siitä, viivästyykö Windows Vista yhä edelleen. Tämä saattaisi johtua tällöin Euroopan unionin komission ja Etelä-Korean esiin nostamista kilpailua rajoittavista tekijöistä, joihin vaadittaisiin muutoksia. Nämä eivät kuitenkaan vaikuttaneet Windows Vistan julkaisuaikatauluun.


title: Windows Vista

text: Markkina-analyytikot, kuten Gartner Group, ennustivat Windows Vistan julkaisun siirtyvän pitkälle vuoden 2007 keväälle. Ennuste ei kuitenkaan pitänyt paikkaansa, sillä marraskuun 2006 puolivälissä Windows Vistan lopullinen versio tuli verkkojakeluun kehittäjille (MSDN), tietotekniikan asiantuntijoille (TechNet) sekä laitevalmistajille. Levyjen ja pakettien painamisen vaatiman ajan vuoksi kuluttajille tarkoitettu versio julkaistiin 30.1.2007. Vistan kehitystyö tuli Microsoftin mukaan maksamaan noin kuusi miljardia dollaria, jonka lisäksi yhtiö sijoittaa 500 miljoonaa käyttöjärjestelmän markkinointiin.


title: Windows Vista

text: Aiempia vaiheita kuvataan muun muassa Paul Thurrottin artikkelissa.


title: Windows Vista

text: Tammikuussa 2006 Microsoft ilmoitti, että Vistasta tullaan julkaisemaan kuusi erilaista myyntiversiota. Kaikista myyntipaketeista tulee olemaan saatavilla sekä 32- että 64-bittiset versiot x86-suoritinarkkitehtuurille. Tästä poikkeuksena on Vista Starter Edition, josta julkaistaan vain 32-bittinen myyntipaketti.


title: Windows Vista

text: Windows Vistan kaikki myyntipaketit toimitetaan samalla DVD:llä. Käyttäjä voi halutessaan ostaa kertaluontoisen Home Premium- ja Ultimate -ominaisuuksiin oikeuttavan päivityslisenssin Microsoftilta Windows Anytime Upgrade -työkalun avulla. Business-paketin päivittäminen Ultimateen onnistuu myös. Microsoft ei myy Business-pakettia Ultimateksi päivittävää lisenssiä suoraan. Sen voi hankkia vain Microsoftin yhteistyökumppaneilta ja OEM-valmistajilta.


title: Windows Vista

text: Vista Home Basic-, Home Premium- tai Business-RETAIL -versioiden ostopakkauksissa tulee vain 32-bittisen version asennus-DVD, mutta 64-bittisen asennuslevyn voi tilata Microsoftilta posti- ja käsittelykulujen hinnalla, ainakin toistaiseksi. Ultimate-versioissa 64-bittisen asennuslevy tulee mukana myyntipaketissa. Tilausohjeet tulevat retail-pakettien mukana.


title: Windows Vista

text: Euroopan Unionin alueella tulee myyntiin lisäksi kaksi erillistä Windows Vista N -pakettia, joista molemmista on jätetty pois Windows Media Player. Tämä johtuu EU:n ja Microsoftin välisestä oikeudenkäynnistä, joka koski EU:n kilpailulakien rikkomista. Nämä paketit ovat:


title: Windows Vista

text: Windows Vistan perusta koostuu neljästä ohjelmoitavasta rajapinnasta: "Fundamentals", "Presentation", "Communication" ja "Workflow"."WPF", "WCF", ja "WWF" muodostavat yhdessä kokonaisuuden nimeltä WinFX, joka on lyhenne sanoista "Windows Framework". WinFX kulkee osana .NET Framework 3.0 julkaisua.


title: Windows Vista

text:
Microsoft tarjoaa Vista Ultimate-käyttöjärjestelmän ostajille erilaisia ohjelmia ilmaiseksi. Ohjelmat ovat ladattavissa Windows Updaten kautta. Palvelussa on tällä hetkellä tarjolla seuraavat ohjelmat:
Windows Aero on rakennettu uuden Desktop Window Manager -työpöytämoottorin varaan. Kaiken tämän alta löytyy Avalon-grafiikkamoottori. Se lisää laitteistopohjaisen tuen 3D-grafiikalle, läpinäkyvyydelle, työpöytäikkunoiden animaatioille ja muille visuaalisille erikoistehosteille. Aero antaa uuden ilmeen käyttöliittymälle ja työpöydälle.


title: Windows Vista

text: Tällä hetkellä kaikki nVidian FX -tuoteperheen korteista ja ATI:n kehittyneimmät 9500-sarjan Radeon-näytönohjaimista ovat tuettujen laitteiden listalla.Standard-tilassa Windows Vista käyttää Desktop Window Manageria työpöydän piirtämiseen, mutta jättää kaikki erikoistehosteet kuten läpinäkyvyydet, työpöydän ikkunoiden animaatiot sekä 3D-tehosteet pois.


title: Windows Vista

text:
Windows Aero ja Standard eivät tule olemaan osana Vistan Starter Edition -pakettia.Basic-toimintatila muistuttaa ja toimii hyvin samalla tavalla kuin Windows XP:n Visual Style -moottori joidenkin lisäominaisuuksien kanssa. Se ei tue minkäänlaisia laitteistokiihdytteisiä tehosteita, joita DWM tarjoaa. Se tarvitsee Windows XP:n Display Driver Model- (XPDM) tai WDDM-ajurin toimiakseen ja vaatimukset näytönohjaimelle ovat samat kuin Windows XP:ssä tai Windows 2000:ssa.Kaikkein yksinkertaisin käyttöliittymä, jonka Vista tarjoaa. Näyttää ja vaikuttaa hyvin paljon Windows 2000:lta. Sen idea on antaa yrityksille mahdollisuus säilyttää työntekijöiden aikaisempi koulutus ja antaa aikaa varautua käyttöliittymän päivitykseen.
Classic ei hyödynnä Desktop Compositing Engineä millään tavalla. Erikoistehosteita ei ole yhtään käytössä tai tuettuna ja Classic tarvitsee toimiakseen Windows XP:n Display Driver Model- (XPDM) tai WDDM -ajurin. Näytönohjaimen vaatimustaso on sama kuin Windows 2000:ssa.


title: Windows Vista

text: Microsoft julkaisi Windows Vistan ensimmäisen Service Packin 4. helmikuuta 2008 ja se tuli julkiseen jakeluun 18. maaliskuuta 2008. Suomenkielinen Service Pack 1 julkaistiin 15. huhtikuuta 2008. Vista SP1 oli saatavilla aluksi vain englanniksi, ranskaksi, saksaksi, espanjaksi ja japaniksi.


title: Windows Vista

text: Service Pack 1:stä käytettiin aiemmin koodinimeä Fiji. Service Pack 1 sisältää muun muassa UEFI-tuen, grafiikkatuen ehostusta tulevia pelejä varten, lukuisia korjauksia tyypillisten kaatumisten estämiseksi, nopeamman tiedostojen käsittelyn, parannetun virrankulutuksen hallinnan sekä erilaisia tietoturvan tehostuksia.


title: Windows Vista

text: Microsoft julkaisi Windows Vistan toisen Service Packin 28. huhtikuuta 2009. Service Pack 2 tuli julkiseen jakeluun pääkielillä 25. toukokuuta 2009.


title: Windows Vista

text: Windows Vistan ilmainen tuotetuki päättyi 10. huhtikuuta 2012, jonka jälkeen siihen ei enää lisätty uusia ominaisuuksia. Kriittiset tietoturvapäivitykset jatkuivat 11. huhtikuuta 2017 asti, jonka jälkeen Windows Vistan tuki päättyi kokonaan.


title: Windows Vista

text: Microsoft on julkaissut suositukset tietokoneiden laitteistokokoonpanoille, joilla Windows Vistaa voidaan sujuvasti käyttää. Laitteistovaatimukset on jaettu kahteen ryhmään, joista tietokoneet, jotka ovat kykeneviä suoriutumaan Windows Vistan vähimmäisvaatimuksista kuuluvat "Vista Capable" -ryhmään. Nämä kokoonpanot eivät välttämättä tue Vistan vaativimpia ominaisuuksia kuten Aero-käyttöliittymää. Tietokoneet, jotka täyttävät Microsoftin suositusten mukaiset vaatimukset, kuuluvat "Vista Premium Ready" -ryhmään.


title: Windows Vista

text: Windows Vista on kohdannut merkittävää kritiikkiä ja vastustusta johtuen eräistä siihen sisällytetyistä toiminnoista. Toiminnot hankaloittavat, rajoittavat ja leikkaavat kuluttajan oikeuksia omaan tietokoneeseensa ja hankkimaansa digitaaliseen materiaaliin. Myös käyttöliittymä monine ongelmakohtineen ja plagiointisyytöksineen on ollut viime aikoina erityishuomion alla.


title: Windows Vista

text:
Käyttöjärjestelmä sai runsaasti arvostelua raskaudesta ja hitaudesta.
Vuoden 2007 testeissä havaittiin että tiedoston kopiointi verkon yli vei koekoneessa 41 % suorittimen tehoista. Verkkototeutuksen heikko suorituskyky aiheutti esim. media- ja videotiedostojen pätkimistä. Tämän vuoksi käyttöjärjestelmään kehitettiin ratkaisu, jolla mediasoitinohjelmistot voivat pyytää korkeampaa suoritusprioriteettia.
Kahden service pack -julkaisun jälkeen Vistan suorituskyky alkoi olla viimein Windows 7:n tasolla.


title: Windows Vista

text: Joitakin eniten keskustelua osakseen saaneita aiheita:


title: Kemiallinen ase

text: Kemiallinen ase on elollisia olentoja vammauttava, vaurioittava tai tappava kemikaali. Kemiallisiksi aseiksi lasketaan myös aineet, jotka aiheuttavat eliöissä tilapäistä toimintakyvyttömyyttä.


title: Kemiallinen ase

text: Sotilaallisesti kemialliset aseet on perinteisesti jaettu kolmeen ryhmään: taistelukaasut, savut ja sytytysaineet. Taistelukaasuilla on tarkoitettu aseita, joiden vaikutus perustuu niiden myrkyllisyyteen. Taistelukaasuista vain osa on normaalilämpötilassa kaasuja. Savujen, lukuun ottamatta kaasuihin luettavia myrkkysavuja, vaikutus perustuu niiden kykyyn haitata näkyvyyttä. Sytytysaineilla pyritään synnyttämään tulipaloja tai kuumuus, joka eliminoi vastarinnan.


title: Kemiallinen ase

text: Yhdistyneet kansakunnat on määritellyt kemialliset aseet joukkotuhoaseiksi, joiden käyttöä pyritään rajoittamaan kansainvälisillä sopimuksilla. Kemiallisten aseiden valmistuksen, käytön ja tuhoamisen valvomiseksi on perustettu kansainvälinen organisaatio OPCW, jonka päämaja ja toiminnot ovat Alankomaiden Haagissa (OPCW:n kotisivut).


title: Kemiallinen ase

text: Kemiallisten aseiden historia juontaa pitkälle, aina ensimmäisiin tahallaan levitettyihin – esimerkiksi juomaveden – myrkytyksiin. Kuitenkin nykyaikaisen kemiallisen sodankäynnin voidaan katsoa alkaneen ensimmäisestä maailmansodasta, jossa niiden käyttö oli laajamittaista. Kaasuaseet oli kielletty Haagin sopimuksella 1899.


title: Kemiallinen ase

text: Ensimmäisessä maailmansodassa kehiteltiin aluksi kyynelkaasun tapaista kaasua. Myöhemmin kehitettiin ja otettiin käyttöön yhä vaarallisempia kaasuja. Alussa kaasua vapautettiin lieriöistä, jotka avattiin hyökkäyshetkellä. Tämä menetelmä oli epävarma, sillä tuuli saattoi kuljettaa kaasun väärään suuntaan. Näin kävi esimerkiksi englantilaisten ensimmäisillä kokeiluilla kaasuhyökkäysten parissa Loosin taistelussa 25. syyskuuta 1915, kun sylintereistä vapautettu kloori levisikin myös omien joukkojen päälle. Myöhemmin kaasuja alettiinkin levittää tykistön ampumilla kranaateilla.


title: Kemiallinen ase

text: Ensimmäisen laajamittaisen kaasuhyökkäyksen tekivät saksalaiset aamulla 22. huhtikuuta 1915. He vapauttivat 168 tonnia kloorikaasua ympärysvaltojen joukkoja vastaan. Kaasun vaikutus ulottui noin 6,4 kilometrin säteelle, altistaen 10 000 sotilasta kaasulle, joista puolet kuoli asfyksiaan kymmenessä minuutissa. Saksalaisjoukot olivat yllättyneitä kaasun tehokkuudesta.


title: Kemiallinen ase

text: Sodan molemmat osapuolet omaksuivat kemialliset aseet ja käyttö laajeni länsirintamalla. Samalla kehitettiin myös vastatoimia kaasuhyökkäysten varalle. Ensimmäisenä ymmärrettiin, että sotilaat jotka lähtivät kaasupilviä karkuun saivat pahempia vaurioita kuin ne jotka eivät liikkuneet. Samoin sotilaat, jotka makasivat maassa, kärsivät eniten kaasun ollessa tiheimmillään juuri maan pinnan läheisyydessä. Saksalaisten käyttämä kloori oli myös helposti tunnistettavissa vihreän värinsä ja pistävän hajunsa takia, mikä vähensi sen tehokkuutta. Kloori on lisäksi vesiliukoista, joten pian sotilaat alkoivatkin suojata kasvonsa kastellulla kankaalla, mikä auttoikin kohtuullisesti kloorikaasuhyökkäyksissä. Myöhemmin myös kaasunaamari otettiin käyttöön kummallakin puolella.


title: Kemiallinen ase

text: Ensimmäisen maailmansodan tuloksena kehitettiin fosgeeni, sinappikaasu, kloropikriini ja syanidikaasu. Ranska käytti ensimmäisenä fosgeenia vuonna 1915. Tämä kaasu oli klooria vaikeampi havaita, sillä se oli väritöntä ja hajultaan neutraalimpaa, mikä teki siitä tehokkaamman taistelukaasun. Samalla se oli klooria tappavampi, vaikka aika altistuksesta ensioireisiin saattoikin olla yli 24 tuntia. Sinappikaasu taas oli saksalaisten vuonna 1917 kehittämä kaasu, joka ei välttämättä ollut kaikista kaasuista tappavin, mutta sai pahan maineensa muun muassa pitkän vaikutusaikansa johdosta. Ilmaa painavampi sinappikaasu kun saattoi pysyä maassa jopa viikkoja tai kuukausia sääoloista riippuen. Altistuneilla myös kivuliaat oireet – esim. ihorakkulat, näkövauriot, oksentelu, sisäinen ja ulkoinen verenvuoto – kestivät pitkään. Samoin kuolettavasti sinappikaasulle altistuneet saattoivat kärsiä jopa neljästä viiteen viikkoa ennen kuolemaa.


title: Kemiallinen ase

text: Ensimmäisen maailmansodan jälkeen laadittiin Geneven (1925) sopimus biologisista ja kemiallisista aseista.


title: Kemiallinen ase

text: Ensimmäinen hermokaasu, tabuuni, kehitettiin vuonna 1936, sariini 1938 ja somaani 1944. Toisen maailmansodan voittajavaltiot jatkoivat, sopimuksista huolimatta hermokaasujen kehittelyä Saksan tietojen pohjalta ja vuonna 1952 Iso-Britannia kehitti VX-kaasun, joka on tähänastisten tietojen mukaan tappavin hermokaasu.


title: Kemiallinen ase

text: Kansainvälisellä Pariisin sopimuksella (1993) sovittiin taistelukaasujen kehittämisen, valmistuksen, käytön ja varastoinnin kieltämisestä sekä niiden hävittämisestä. Sopimuksen allekirjoitti 164 maata ja sen on ratifioinut 75 maata. Ratifioinnin jättivät tekemättä Iran, Kiina ja Venäjä. Allekirjoittajamaat sopivat täyttävänsä sopimuksen ehdot vuoteen 2007 mennessä. Sopimuksen ulkopuolelle jättäytyivät muun muassa Libya ja Irak.


title: Kemiallinen ase

text: Kylmän sodan seurauksena Neuvostoliitto kehitti VX-kaasulle vastineen, V-kaasun.


title: Windows Media Player

text: Windows Media Player (WMP) on Microsoftin kehittämä digitaalinen mediasoitin ja medianhallintaohjelmisto. Sitä voidaan käyttää toistamaan ääntä, videota ja valokuvia niillä PC-koneilla jotka käyttävät Windows-käyttöjärjestelmää. WMP on saatavilla myös Pocket PC ja Windows Mobile -pohjaisiin laitteisiin. Microsoft on myös julkaissut Mac OS -, Mac OS X - ja Solaris-kohtaiset versiot, joita ei enää päivitetä.


title: Windows Media Player

text: Windows Media Playerilla voidaan kopioida ääni-CD kiintolevylle suljettuun Windows Media Audio -formaattiin "(WMA)" tai MPEG-1 Audio Layer 3 -muotoon "(MP3)". Musiikin siirtäminen ja synkronointi ulkoiseen medialaitteeseen on mahdollista joidenkin rajoitteiden puitteissa. Uusimmat versiot toimivat myös digitaalisen musiikin verkkokauppojen päätteenä. WMP mahdollistaa myös elokuvien digitaalisen vuokraamisen kuluttajalle.


title: Windows Media Player

text: Windows Media Player on korvaaja aikaisemmin käytössä olleelle yksinkertaiselle "Media Player" -ohjelmalle. WMP lisää Media Player -sovellukseen muun muassa videon ja äänen toistoon liittyviä lisäominaisuuksia.


title: Windows Media Player

text: Oletusarvoisesti Windows Media Player käyttää ja toistaa "Windows Media Audio" (WMA), "Windows Media Video" (WMV), "Advanced Streaming Format" (ASF), sekä Microsoftin omaa XML-pohjaista toistolistaformaattia "Windows Playlist" (WPL).


title: Windows Media Player

text: Soitin käyttää myös "Windows Media DRM" -muotoa DRM-tekniikasta.


title: Ron Howard

text: Ronald William ”Ron” Howard (s. 1. maaliskuuta 1954 Duncan, Oklahoma) on yhdysvaltalainen elokuvaohjaaja, näyttelijä ja tuottaja.


title: Ron Howard

text: Howard aloitti näyttelijänuransa jo lapsena 1950-luvulla. Hänen tunnetuin roolinsa lapsinäyttelijänä oli Opie Taylorin rooli suositussa tilannekomediasarjassa "The Andy Griffith Show", jota esitettiin vuosina 1960–1968. Hän myös vieraili monissa muissa televisiosarjoissa ja esiintyi myös sekä televisio- että teatterielokuvissa. Sarjojen ja elokuvien tekijätietoihin hänen nimekseen merkittiin tuolloin ”Ronny Howard”.


title: Ron Howard

text: Howardin tunnetuin roolityö aikuisena on Richie Cunninghamin rooli 1970-luvun menestyssarjassa "Onnen päivät". Howard näytteli sarjassa vakituisesti vuodesta 1974 vuoteen 1980, jolloin jätti sarjan keskittyäkseen ohjaajanuraansa. Hän kuitenkin vieraili sarjassa muutaman kerran myös seuraavina vuosina. Tunnetuin elokuva, jossa Howardilla on merkittävä rooli, on George Lucasin ohjaama "Svengijengi ’62" ("American Graffiti") vuodelta 1973, jossa hänen roolihenkilönsä on Steve Bolander.


title: Ron Howard

text: Ensimmäinen Howardin ohjaama pitkä elokuva on vuonna 1977 ensi-iltansa saanut pienen budjetin toimintakomedia "Suuri autopuhallus" ("Grand Theft Auto"), jossa Howardilla itsellään oli miespäähenkilön, Sam Freemanin rooli. "Suuren autopuhalluksen" jälkeen hän ohjasi muutaman televisioelokuvan ja vuonna 1982 oli seuraavan teatterielokuvan vuoro, kun komediaelokuva "Yövuoro" ("Night Shift"), pääosissaan Michael Keaton ja Henry Winkler, sai ensi-iltansa.


title: Ron Howard

text: Myöhemmällä urallaan Howard on ohjannut useita hyvin menestyneitä elokuvia, kuten Tom Hanksin ja Daryl Hannahin tähdittämä romanttinen komedia "Splash", tieteiselokuva "Cocoon – nuoruudenlähde" ("Cocoon"), joka sai Oscarit visuaalisista efekteistä ja miessivuosasta (Don Ameche), sekä muun muassa Hanksin, Kevin Baconin ja Bill Paxtonin tähdittämä "Apollo 13", joka sai yhdeksän Oscar-ehdokkuutta ja voitti kaksi palkintoa, äänityksestä ja leikkauksesta. Howardille "Apollo 13" toi parhaan ohjauksen Golden Globe -ehdokkuuden. Vuonna 2002 Howard sai parhaan ohjauksen Oscarin draamaelokuvasta "Kaunis mieli" ("A Beautiful Mind") ja oli ehdolla myös muun muassa BAFTA-palkinnon ja Golden Globen saajaksi. Elokuva sai myös parhaan elokuvan, parhaan naissivuosan (Jennifer Connelly) ja parhaan sovitetun käsikirjoituksen Oscarit. Howard oli toisen kerran ehdolla parhaan ohjauksen Oscarin saajaksi vuonna 2009 elokuvasta "Frost/Nixon", mutta jäi tuolloin palkinnotta.


title: Ron Howard

text: Vuonna 2006 sai ensi-iltansa Howardin ohjaama "Da Vinci -koodi" ("The Da Vinci Code"), joka perustuu Dan Brownin samannimiseen romaaniin. 125 miljoonan Yhdysvaltain dollarin budjetilla tehty elokuva oli maailmanlaajuisesti vuoden 2006 toiseksi katsotuin elokuva ja tuotti teatterikierroksellaan yli 758 miljoonaa dollaria. Howard ohjasi myös elokuvan vuonna 2009 ilmestyneen jatko-osan "Enkelit ja demonit" ("Angels & Demons").


title: Ron Howard

text: Ohjaamisen ohella Howard on toiminut myös elokuva- ja televisiotuottajana. Vuonna 1986 hän perusti Brian Grazerin kanssa tuotantoyhtiö Imagine Entertainmentin. Yhtiö on tuottanut monia Howardin ja muiden tekijöiden elokuvia sekä muun muassa televisiosarjoja "24", "Felicity" ja "Sukuvika". Hän toimi "Sukuviassa" myös kertojaäänenä.


title: Ron Howard

text: Howard on ollut vuodesta 1975 lähtien naimisissa Cheryl Howardin (o.s. Alley) kanssa. Heillä on neljä lasta, vuonna 1981 syntynyt tytär Bryce Dallas Howard, joka myös on näyttelijä, vuonna 1985 syntyneet kaksostyttäret sekä vuonna 1987 syntynyt poika.


title: Ron Howard

text: Howardin isä Rance Howard ja veli Clint Howard ovat molemmat näyttelijöitä. Myös hänen äitinsä, vuonna 2000 kuollut Jean Speegle Howard oli näyttelijä. He ovat myös näytelleet monissa Ron Howardin ohjaamissa elokuvissa.


title: Lehtisammalet

text: Lehtisammalet (Bryophyta) on sammalten ryhmään kuuluva kaari. Ne ovat yleensä pienehköjä 2–10 cm korkeita vihreänsävyisiä kasveja, jotka peittävät maanpintaa mättäinä tai laajoina mattoina. Suomesta tunnetaan 661 lehtisammallajia. Niihin kuuluvat useimmat yleisesti tunnetut sammalet, esimerkiksi karhunsammalet ("Polytrichum") ja rahkasammalet ("Sphagnum").


title: Lehtisammalet

text: Lehtisammalen rakenteeseen kuuluu varsi sekä yleensä suonelliset lehdet. Itiöpesäkettä, jossa on pois putoava kansi, peittää aluksi huntu.


title: Lehtisammalet

text: Lehtisammalet jaetaan neljään luokkaan:


title: Lehtisammalet

text: Lehtisammalet voidaan jakaa myös viiteen alakaareen:


title: Lehtisammalet

text: Suomalainen Viktor Ferdinand Brotherus (1849–1929) oli aikanaan maailman huomattavin lehtisammalten tutkija, joka muun muassa keräsi maailman suurimman yksityisen sammalkokoelman, 120 000 näytettä ympäri maailmaa ja määritti tieteelle uusia lajeja 1 800. Nykyisin kokoelmat ovat Helsingin yliopiston Kasvimuseossa. Hänen kirjoittamansa lehtisammalien systematiikkaa käsittelevä teos (1909) on ollut pitkään käyttökelpoinen ja ainoa koko maailman lehtisammalia koskeva määritysopas maailmassa.


title: Ypäjän rautatieasema

text: Ypäjän rautatieasema () sijaitsi Ypäjänkylässä Lounais-Hämeessä rataosalla . Asemarakennus valmistui vuonna 1888. Asema toimi pysäkkinä aina 1. tammikuuta 1891 saakka, kunnes Ypäjän rautatieasema sai luvan toimia V luokan rautatieasemana. Rautatieaseman historia alkaa 28. joulukuuta 1885, jolloin aseman perustamisesta pidettiin kokous Ypäjänkylässä. Rautatieliikenne kasvoi 1950-luvulle saakka, jonka jälkeen matkustajamäärät alkoivat laskea. Aikatauluissa tapahtui matkustajamäärän vähetessä jyrkkiä muutoksia. Vielä 1950-luvun alkupuoliskolla Ypäjän rautatieasemalla pysähtyi päivittäin yhdeksän junaa. Loppuaikoina ennen aseman sulkemista vuonna 1964 juna pysähtyi vain pari kertaa päivässä. Sulkeminen tarkoitti kuitenkin vain aseman toimintojen lopettamista, sillä Ypäjän rautatieasema toimi pysäkkinä aina vuoteen 1984, jolloin henkilöliikenteen pysähdykset lopetettiin kokonaan. Asemarakennus oli ennen vuonna 2000 suoritettua purkua, vuokrattu yksityishenkilölle.


title: Mayojen numerot

text: Mayojen numerot muodostuvat kolmesta peruselementistä: pisteestä (1), viivasta (5) ja simpukasta (0). Lukujärjestelmä on vigesimaalinen eli 20-kantainen paikkalukujärjestelmä, jossa tyhjät paikat merkitään nollaa vastaavalla symbolilla.


title: Mayojen numerot

text: Numerot 1-19 koostetaan kuvan mukaisesti pisteistä ja viivoista, ja luku 20 merkitään yhdistämällä numero 1 nollamerkkiin (1×20+0). Luku 21 esitetään kahtena päällekkäisenä pisteenä (1×20+1).


title: Mayojen numerot

text: Sekoittumisvaaran välttämiseksi peruselementtien välille jätetään hieman ylimääräistä tilaa, jos elementit kuuluvat eri positioihin: esimerkiksi kaksi päällekkäistä viivaa tarkoittaa normaalisti numeroa 5+5=10, mutta suuremmalla välillä erotettuna viivat tarkoittavatkin lukua 5×20+5=105.


title: Mayojen numerot

text: Yksinkertaisten pisteiden ja viivojen sijaan saatettiin joskus käyttää myös koristeellisempia peruselementtien piirtotapoja. Lisäksi oli käytössä hieroglyfisempi lukujen merkintätapa, jossa numeroina käytettiin numeroita edustavien jumalten symboleja.


title: Mayojen numerot

text: Mayakalenteriin kuuluvassa "pitkälaskussa" käytetään puhtaan vigesimaalijärjestelmän muunnosta, jossa toiseksi vähiten merkitsevässä paikassa lasketaan vain 18:aan asti 20:n sijaan. Näin saadaan käyttöön "tun"-vuosi eli 360-päiväinen approksimaatio aurinkovuodesta.


title: Arsenal FC

text: Arsenal Football Club (lempinimi "The Gunners", ) on lontoolainen jalkapalloseura, joka pelaa Englannin korkeimmalla sarjatasolla Valioliigassa.


title: Arsenal FC

text: Seuran perustivat vuonna 1886 Woolwichin Royal Arsenal -asetehtaan työntekijät kaakkois-Lontoossa. Seuran nimi oli aluksi "Dial Square", mutta se muuttui nopeasti muotoon "Royal Arsenal". Joukkue nimettiin uudelleen vielä vuonna 1893 "Woolwich Arsenal"iksi, kun joukkueesta tuli ammattilaisseura.Woolwich Arsenalista tuli The Football Leaguen ensimmäinen eteläinen jäsen, aloittaen vuonna 1893 2. divisioonasta. Joukkue nousi kuitenkin korkeimmalle sarjatasolle, 1. divisioonaan, vuonna 1904. Koska Arsenal sijaitsi etäällä muista sarjan joukkueista, olivat sen yleisömäärät alhaisia ja joukkue kärsi talousongelmista. Joukkue ajautuikin vararikkoon vuonna 1910, jolloin seuran ottivat haltuun liikemiehet Henry Norris ja William Hall. Norris pyrki siirtämään joukkueen ja vuonna 1913 se muuttikin Pohjois-Lontooseen, Highburyssä sijaitsevalle Arsenal Stadiumille. Norris myös poisti seuraavana vuonna sanan "Woolwich" joukkueen nimestä. Joukkue oli juuri jäänyt 1. divisioonan viimekseksi ja pudonnut takaisin 2. divisioonaan. Joukkue sijoittui 1919 divisioonan viidenneksi, mutta nostettiin siitä huolimatta ylimmälle sarjatasolle. Nostamiseen vaikutti paikallisvastustaja Tottenham Hotspur FC, jonka uskottiin käytettävän epäilyttäviä keinoja. Noston taustalla onkin väitetty olleen ennemmin historialliset kuin urheilulliset syyt.


title: Arsenal FC

text: Herbert Chapman nimettiin Arsenalin uudeksi manageriksi vuonna 1925. Chapmanin aikana Arsenal saavutti ensimmäistä kertaa huomattavaa menestystä, minkä taustalla olivat Chapmanin vallankumoukselliset taktiikat ja harjoittelumetodit sekä sellaisten tähtipelaajien hankkiminen kuten Alex James ja Cliff Bastin. Arsenalin ensimmäiset merkittävät pokaalit tulivat 1930-luvun alussa. Arsenal voitti vuoden 1930 FA Cupin sekä kaksi liigamestaruutta kausina 1930–1931 ja 1932–1933.


title: Arsenal FC

text: Chapman kuoli yhtäkkisesti vuonna 1934 jättäen George Allisonin jatkamaan hänen menestyksekästä työtään. Allisonin ja hänen apuvalmentajiensa Joe Shaw’n sekä Tom Whittakerin ohjauksessa Arsenal voitti kolme liigamestaruutta lisää kausina 1933–1934, 1934–1935 ja 1937–1938. Lisäksi Arsenal saavutti FA Cupin voiton vuonna 1936.


title: Arsenal FC

text: Toisen maailmansodan aikana Englannissa ei pelattu ammattilaistason jalkapalloa, mutta pian sodan jälkeen alkoi Arsenalin toinen menestyksekäs ajanjakso. Tom Whittakerin valmentamana Arsenal voitti liigamestaruuden kausina 1947–1948 ja 1952–1953 sekä FA Cupin vuonna 1950. Tämän jälkeen seurasi pitempi ajanjakso ilman huomattavaa menestystä.


title: Arsenal FC

text: Arsenal palasi mitalikantaan 1960-luvun lopussa sen jälkeen, kun uudeksi manageriksi oli nimitetty yllätysvalinta Bertie Mee. Kaudella 1969–1970 Arsenal voitti ensimmäisen Euroopan pokaalinsa kukistamalla Anderlechtin Inter-Cities Fairs Cupissa maalierolla 4–3. Menestystä Euroopan kentillä seurasi menestys kotimaassa, sillä Arsenal saavutti historiansa ensimmäisen tuplan kaudella 1970–1971 voittamalla sekä liigan että FA Cupin. Tuplan voittanut kokoonpano kuitenkin hajosi pian ja seuraava vuosikymmen sisälsikin monia kakkossijoja, mutta itse mestaruuksia ei tullut.


title: Arsenal FC

text: Terry Neill korvasi Bertie Meen Arsenalin managerina vuonna 1976 tullen kaikkien aikojen nuorimmaksi Arsenal-luotsiksi 34 vuoden ikäisenä. Uusien vahvistusten ja muutaman lahjakkaan pelaajan kuten Liam Bradyn avulla Arsenal eteni kolmeen FA Cupin finaaliin vuosina 1978–1980. Tuloksena näistä oli kaksi tappiota ja yksi voitto. Voitto tuli vuonna 1979 Arsenalin kukistettua Manchester Unitedin viimeisen minuutin maalilla 3–2. FA Cupin lisäksi Arsenal eteni vuonna 1980 European Cup Winner’s Cupin finaaliin, josta tuloksena oli kuitenkin tappio rangaistuspotkukilpailun jälkeen.


title: Arsenal FC

text: Arsenalin ensimmäinen logo paljastettiin vuonna 1888. Siinä kolme tykkiä osoittaa pohjoiseen vaakunan sisällä, ja vaakunan reunoja koristavat vasemmalle ja oikealle lähtevät lehvät.


title: Arsenal FC

text: Tämä logo oli käytössä vuoteen 1913, jolloin Arsenal muutti Highburyn stadionille. Seuraavassa logossa oli vain yksi tykki, joka osoitti vuorostaan itään ja jonka rinnalle oli kirjoitettu seuran lempinimi Gunners. Tätä logoa käytettiin vuoteen 1925 asti. Tällöin logon tykki suunnattiin osoittamaan länteen.


title: Arsenal FC

text: Vuonna 1949 seura julkisti modernisoidun logonsa, jossa Arsenal-nimen alla on punaisella pohjalla kultainen tykki osoittamassa länteen. Tykin alapuolella logon sisässä on Metropolitan Borough of Islingtonin vaakuna ja logon ulkopuolella latinankielinen motto ”Victoria Concordia Crescit” eli ”Voitto tulee harmoniasta”. Tämä logo koostui kokonaan väreistä: punainen, kulta ja vihreä. Logo oli käytössä pitkään, aina vuoteen 2002. Tosin välille mahtui FA Cupin finaaleissa käytettyjä logoja.


title: Arsenal FC

text: Vuonna 2002 Arsenal esitteli uuden logonsa, joka koostui moderneista kaarevista viivoista ja yksinkertaisuudesta. Logossa entisen logon vihreä väri korvattiin tummansinisellä ja tykki käännettiin osoittamaan jälleen länteen päin. Tykin päällä lukee seuran nimi. Jotkut kannattajat ovat arvostelleet tätä logoa perinteitä loukkaavaksi uuden kaarevan ja yksinkertaisen tyylin vuoksi. On myös toivottu, että faneilla olisi mahdollisuus vaikuttaa seuran logoon.


title: Arsenal FC

text: Arsenalin 125-vuotisjuhlien kunniaksi kauden 2011–2012 pelipaidoissa käytetään hieman muokattua versiota seuran ensimmäisestä logosta. Uudessa logossa on yhdistetty nykyinen ja vanha logo. Arsenalin nykyisen logon ympärillä on ensimmäisen logon tapaan tammen- ja laakerinlehdet. Lehtien ympärille kiertyvät nauhat, joissa lukee toisella puolen 1886 ja toisella 2011. Niiden keskellä suoraan nykyisen logon alla lukee ”Forward”.


title: Arsenal FC

text: Kaudeksi 2012–2013 palautettiin voimaan ennen juhlavuotta käytössä ollut logo.


title: Arsenal FC

text: Arsenalin pelipaitoja ovat tehneet monet valmistajat, kuten Bukta (1930–luvulta aina 1970–luvun alkuun), Umbro (1970–luvun alusta vuoteen 1986), Adidas (1986–1994), Nike (1994–2014) ja Puma (2014–). Kuten useilla muillakin Valioliigaseuroilla, Arsenalin pelipaitaa on 1980-luvulta sponsoroinut jokin yhtiö. Sponsoreina ovat olleet JVC (1982–1999), Sega (1999–2002), Telefónica Europe eli O2 (2002–2006) ja Emirates (2006–).


title: Arsenal FC

text: Arsenal pelasi kotiottelunsa vuodesta 1913 lähtien Highburyn stadionilla, kunnes kaudeksi 2006–2007 se siirtyi uudelle Emirates Stadiumille. Stadion vihittiin virallisesti käyttöön 26. lokakuuta 2006. Ensimmäinen ottelu pelattiin kuitenkin jo 22. heinäkuuta Ajaxia vastaan; peli oli Arsenal-ikoni Dennis Bergkampin jäähyväisottelu. Bergkamp pelasi Arsenalissa 423 ottelua ja teki niissä 120 maalia.


title: Arsenal FC

text: Emirates Stadiumin katsojakapasiteetti on 60361 henkilöä. Stadionin rakennus maksoi kokonaisuudessaan noin 390 miljoonaa puntaa. Vuoden 2004 valioliigamestaruus tuli tappiottomalla pelillä.


title: Arsenal FC

text: Päivitetty 26. tammikuuta 2019.


title: Arsenal FC

text: Lähde:


title: Arsenal

text: Arsenal tarkoittaa seuraavia asioita:


title: Jedin paluu

text: Jedin paluu (), uudelleenjulkaisuna Tähtien sota: Episodi VI – Jedin paluu () on vuonna 1983 ensi-iltansa saanut yhdysvaltalainen eeppinen avaruusoopperaelokuva, jonka on ohjannut Richard Marquand. Se on alkuperäisen "Tähtien sota" -trilogian viimeinen osa. Sen ovat käsikirjoittaneet George Lucas ja Lawrence Kasdan. Tapahtumiltaan elokuva sijoittuu vuoden päähän edeltäjästään, "Imperiumin vastaiskusta". "Jedin paluun" pääosia esittävät Mark Hamill, Harrison Ford, Carrie Fisher, Billy Dee Williams, Anthony Daniels, David Prowse, Kenny Baker, Peter Mayhew ja Frank Oz.


title: Jedin paluu

text: Elokuvassa seurataan Galaktisen Imperiumin yritystä rakentaa uusi Kuolemantähti, jonka avulla Kapinaliitto voitaisiin tuhota. Keisari Palpatinen saapuessa seuraamaan Kuolemantähden rakentamista kapinalliset hyökkäävät Kuolemantähdelle päämääränään tehdä loppu Imperiumin vallasta. Kapinallisten johtaja Luke Skywalker pyrkii käännyttämään isänsä Darth Vaderin takaisin voiman valoisalle puolelle. Skywalker ei kuitenkaan tiedä, että kaikki menee tarkalleen pahan keisari Palpatinen suunnitelmien mukaisesti ja Kapinaliiton loppu saattaa olla lähempänä kuin koskaan.


title: Jedin paluu

text: Elokuva sai ensi-iltansa 25. toukokuuta 1983, ja se sai positiivisen vastaanoton. Sitä kuitenkin pidetään yleisesti hieman heikompana kuin alkuperäisen trilogian muita osia, eli "Imperiumin vastaiskua" (1980) ja alkuperäistä "Tähtien sotaa" (1977). Maailmanlaajuisesti "Jedin paluu" keräsi 475 miljoonan Yhdysvaltain dollarin lipputulot. "Jedin paluun" jatko-osa "" sai ensi-iltansa vuonna 2015.


title: Jedin paluu

text:
Luke Skywalker, prinsessa Leia, Lando Calrissian, Chewbacca, C-3PO ja R2-D2 aloittavat suunnitelman Han Solon pelastamiseksi hutt Jabbalta. Leia soluttautuu Jabban palatsiin palkkionmetsästäjänä ja Chewbacca vankinaan. Lando on jo soluttautunut palatsin vartijoiden joukkoon. Leia onnistuu vapauttamaan Hanin, mutta Leia saadaan kiinni ja hänet orjuutetaan. Pian myös Luke vangitaan ja hänet laitetaan eristettyyn tilaan kamppailemaan rancor-hirviötä vastaan. Luke selviää, mutta Jabba tuomitsee vangit teloitettavaksi sarlacc-hirviölle. Luke kuitenkin vapauttaa itsensä ja taistelee Jabban vartijoita vastaan uudella valosapelillaan. Leia kuristaa Jabban ja Han työntää sarlaccin kitaan Boba Fettin, palkkionmetsästäjän, joka toimitti Han Solon Jabballe. Leia ja Han palaavat muiden kapinallisten luo samalla kun Luke suuntaa Dagobahiin Yodan luokse. Iän murtama Yoda tekee kuolemaa, mutta ennen sitä hän vahvistaa Darth Vaderin todella olevan Luken isä, ja mainitsee myös viimeisten elinhetkiensä aikana ”toisen Skywalkerin”. Obi-Wan Kenobin henki paljastaa Lukelle, että Yodan mainitsema toinen Skywalker viittaa Luken biologiseen kaksoissisareen, jonka Luke ymmärtää olevan Leia. Obi-Wan kertoo Lukelle, että tämän tulee kohdata Vader viimeisen kerran Galaktisen Imperiumin tuhoamiseksi.
Kapinaliitto saa selville, että Imperiumi valmistelee uutta Kuolemantähteä. Vaderin lisäksi itse paha keisari Palpatine on valvomassa työn etenemistä. Kapinalliset kehittävät suunnitelman Kuolemantähden tuhoamiseksi, ja Han Solo valitaan Endorin metsäkuuhun suuntaavan iskujoukon johtajaksi. He matkaavat Imperiumin sukkulalla Endoriin tuhotakseen Kuolemantähteä ympäröivää suojakilpeä ylläpitävän tukikohdan. He muodostavat ystävyyssuhteen tapaamiinsa ewokeihin. Luke kertoo Leialle olevansa tämän veli, ja että Vader on heidän isänsä. Luke lähtee kohtaamaan Vaderin viimeisen kerran antautuen tarkoituksella Imperiumin sotilaille. Hän yrittää tuloksetta käännyttää isänsä pois Voiman pimeältä puolelta.


title: Jedin paluu

text: Vader vie Luken Kuolemantähdelle tapaamaan Palpatinea, joka paljastaa Kuolemantähden olevan toimintavalmis, ja että sen on määrä aloittaa Kapinaliiton tuhoaminen. Endorissa kapinalliset joutuvat Imperiumin sotilaiden vangiksi, mutta ewokien avulla he pelastautuvat ja aloittavat hyökkäyksen kohti Kuolemantähteä. Palpatine yrittää käännyttää Luken Voiman pimeälle puolelle. Vader ja Luke ajautuvat valosapelitaisteluun. Vader saa tietää Luken siskosta ja uhkaa käännyttää tämän pimeälle puolelle. Raivoissaan Luke leikkaa isänsä oikean käden irti. Palpatine käskee Lukea surmaamaan Vaderin ja ottamaan tämän paikan, mutta Luke kieltäytyy ja toteaa olevansa jedi. Endorissa iskujoukko tuhoaa suojakilven generaattorin, jolloin kapinallisten laivasto aloittaa hyökkäyksen Kuolemantähdelle. Sillä välin raivostunut Palpatine kiduttaa Lukea voimasalamoilla. Vader ei kykene katsomaan poikansa kärsimystä vaan kääntyy jälleen Anakin Skywalkeriksi ja heittää Palpatinen Kuolemantähden reaktorikuiluun, mutta haavoittuu itse kuolettavasti. Viimeisten elinhetkiensä aikana Anakin pyytää Lukea riisumaan hänen kypäränsä, jotta hän voisi nähdä poikansa edes kerran omilla silmillään.


title: Jedin paluu

text:
Lando johtaa jäljellä olevat alukset Kuolemantähden ytimeen ja tuhoaa pääreaktorin. Ennen Kuolemantähden tuhoa Luke pakenee tähdeltä Palpatinen sukkulalla isänsä ruumis mukanaan. Endorilla Leia paljastaa Han Sololle, että Luke on hänen veljensä. Han ja Leia suutelevat. Luke palaa Endoriin ja polttohautaa isänsä ruumiin. Kapinallisten juhliessa voittoa Imperiumista Luke näkee Obi-Wanin, Yodan ja isänsä henget hymyilemässä hänelle.
Koska "Imperiumin vastaisku" oli ollut George Lucasille suurivoittoinen, hän päätti rahoittaa myös "Jedin paluun" itse. Edellisen elokuvan aikana käyty kiista Directors Guild of American kanssa rajoitti kuitenkin hänen vapauksiaan johtaen siihen, ettei Lucas voinut palkata hyvää ystäväänsä Steven Spielbergiä elokuvan ohjaajaksi. Ohjaajan pestiä tarjottiin alun perin sekä David Lynchille että David Cronenbergille, jotka kieltäytyivät tarjouksesta. Lopulta ohjaajaksi valittiin tuolloin vielä melko tuntematon Richard Marquand.


title: Jedin paluu

text: Yksi epävarmimpia seikkoja elokuvan suhteen oli Harrison Fordin osallistuminen Han Solon rooliin. Toisin kuin Mark Hamill ja Carrie Fisher, joilla oli sopimus kolmesta elokuvasta, oli Fordilla ainoastaan kahden elokuvan sopimus. Käsikirjoittaja Lawrence Kasdan ja Ford kannattivat ajatusta siitä, että Han Solo kuolisi elokuvassa. Lucas kuitenkin hylkäsi kyseisen idean, ja lopulta myös Ford saatiin palaamaan rooliinsa. Merkittävimpiä uusia näyttelijöitä "Jedin paluussa" oli keisari Palpatinea esittänyt Ian McDiarmid. Lucas ei alun perin pitänyt McDiarmidin palkaamisesta rooliin, sillä se oli ohjaaja Marquandin idea.


title: Jedin paluu

text: Elokuvan kuvauksiin Isossa-Britanniassa haalittiin lukuisia lyhytkasvuisia henkilöitä, joita tarvittiin muun muassa ewokien rooleihin ja Jabba the Huttin hännän koneenkäyttäjäksi. R2-D2:n näyttelijä Kenny Bakerin piti esittää elokuvassa myös Wicket-ewokia, mutta hän sairastui ruokamyrkytykseen. Baker jouduttiin korvaamaan yksitoistavuotiaalla Warwick Davisilla, jolla ei ollut aiempaa kokemusta näyttelemisestä elokuvissa.


title: Jedin paluu

text: "Jedin paluu" kuvattiin lyhyemmässä ajassa kuin aiemmat elokuvat "Tähtien sota" (1977) ja "Imperiumin vastaisku" (1980), mutta se oli 32,5 miljoonan dollarin budjetiltaan edeltäjiään kalliimpi teos. Avustavana tuottajana elokuvassa toiminut Lucas vietti paljon aikaa kuvauspaikalla, koska Marquandilla ei juurikaan ollut aiempaa kokemusta erikoistehosteiden hyödyntämisestä. Marquand on myöhemmin sanonut halunneensa mahdollisimman paljon apua Lucasilta, jotta elokuvasta tulisi tämän vision mukainen. Tästä huolimatta kaksikon välien on huhuttu olleen huonot elokuvan kuvausten aikana.


title: Jedin paluu

text: Prinsessa Leian roolin palanneen Carrie Fisherin käyttämistä bikineistä tuli yksi koko elokuvan tunnetuimpia elementtejä. Vaatteen on kerrottu saaneen innoituksensa siitä, kun Fisher valitti aiemmissa elokuvissa käyttämistään pitkistä puvuista, joista ei erottanut, onko hän nainen. Keisari Palpatinen näyttelijä Ian McDiarmid ei alun perin olisi saanut itse puhua elokuvassa lainkaan, sillä Palpatinen oli kuultu puhuvan jo aiemmissa elokuvissa, joissa hänen äänensä oli jälkiäänittänyt Clive Revill. McDiarmidille kerrottiin, että mikäli hän halusi puhua itse elokuvassa hänen tulisi muuttaa ääntään. Näyttelijä ei pitänyt ajatuksesta ja loi hahmolle japanilaiseen kurkkuääntelyyn perustuvan äänensä, josta myös Lucas innostui ja joka näin ollen jätettiin elokuvaan.


title: Jedin paluu

text:
Darth Vaderin roolia elokuvassa näytteli jopa neljä eri henkilöä; David Prowse esitti hahmoa koko elokuvan ensimmäisen puoliskon ajan, sijaisnäyttelijä Bob Anderson esitti taistelukohtaukset ja lopulta Sebastian Shaw esitti Vaderia ilman naamiota elokuvan lopussa. Myöhemmin James Earl Jones lausui kaikki Vaderin repliikit, kun ne edellisten elokuvien tapaan jälkiäänitettiin uudelleen.
Elokuvaa kuvattiin salanimellä "Blue Harvest". Jotta valhe olisi ollut uskottava, kuvausryhmä painatti nimen "Blue Harvest" käyttämiinsä T-paitoihin ja lippalakkeihin. Tämä tehtiin, koska Lucas ei halunnut fanien saavan tietoonsa elokuvan juonenkäänteitä etukäteen. Lisäksi kuvauspaikkojen vuokraajat olisivat tiettävästi nostaneet hintojaan, jos olisivat kuulleet elokuvan oikean nimen "Blue Harvestin" sijaan. Lawrence Kasdan kertoi ennen kuvausten alkua Lucasille pitävänsä alkuperäistä nimeä eli "Jedin paluuta" liian laimeana, ja hän ehdotti sen korvaamista "Jedin kostolla" (engl. "Revenge of the Jedi"), ja Lucas suostui tähän. Tällä päätöksellä oli myös vaikutus tulevan "" -elokuvan nimeen, jonka piti alun perin olla "Khanin kosto". Nimi kuitenkin vaihdettiin, koska se kuulosti samalta, kuin tulevan "Tähtien sodan" nimi. Kaksi viikkoa ennen elokuvan julkaisua Lucas ilmoitti vaihtavansa nimen takaisin "Jedin paluuksi" perustellen päätöstään sillä, että kosto ei kuulu jedien ajatusmaailmaan ja toimintaan. Lopulta elokuva sai ensi-iltansa nykyisellä nimellään.


title: Jedin paluu

text: Kahden aiemman elokuvan tapaisesti Oscar-palkittu John Williams sävelsi "Jedin paluun" musiikin, jonka Lontoon sinfoniaorkesteri esitti. Williamsin ohella myös Thomas Newman on ilmoitettu orkesteroinnin johtajaksi. Yhdysvalloissa elokuvan soundtrack-albumin "Jedin paluu" julkaisi ja jakeli levy-yhtiö RSO Records. Sony Classical Records hankki jakeluoikeudet vuonna 2004 "Uuden toivon", "Imperiumin vastaiskun" ja "Jedin paluun" soundtrack-albumeihin. Samana vuonna yhtiö julkaisi kolmen alkuperäisen trilogian elokuvan albumit uusintapainoksina.


title: Jedin paluu

text:
Ilmestyessään "Jedin paluu" sai ristiriitaisen vastaanoton elokuvakriitikoiden keskuudessa. "Time" -lehti antoi elokuvalle hyvin positiivisen arvostelun ja kehui sen olevan viihdyttävämpi kuin "Imperiumin vastaisku" lähinnä kehittyneemmän näyttelytyön anisosta. Arvostettu elokuvakriitikko Roger Ebert antoi elokuvalle neljä tähteä neljästä kuvaillen sitä ”samalla tutuksi mutta myös kokonaan uudeksi elokuvaksi”. Vastaavasti "The New York Timesin" Vincent Canby kritisoi "Jedin paluuta" taistelukohtauksien sekavuuden vuoksi.
Suomessa aikalaiskritiikki oli kovaa. Kymmenestä suomalaisesta ensi-iltakriitikosta yksi antoi "Jedin paluulle" kaksi tähteä, kuusi yhden tähden ja muut eivät olleet arvioineet sitä lainkaan, keskiarvona 1,42 tähteä neljästä.


title: Jedin paluu

text: Elokuvaa kritisoitiin etenkin ewokien takia. CNN sijoitti Endorille sijoittuvan taistelukohtauksen kaikkien aikojen huonoimpen elokuvataisteluiden joukkoon epäuskottavuutensa vuoksi listallaan parhaista ja huonoimmista elokuvakamppailuista. Lucas on myöhemmin kuitenkin puolustanut taistelun kulkua.


title: Jedin paluu

text: Elokuvalla on 75 % ”tuore” -luokitus Rotten Tomatoes -sivustolla, joka tekee siitä neljänneksi parhaiten arvostellun "Tähtien sota"-elokuvan: se häviää "Imperiumin vastaiskulle" (97 %), "Uudelle toivolle" (94 %) ja uuden trilogian "Sithin kostolle" (79 %), ollen näin heikoimmin arvosteltu alkuperäisen trilogian elokuva.


title: Jedin paluu

text: Elokuva sai ensi-iltansa 25. maaliskuuta 1983. Ensi-illan piti alkuperäisten suunnitelmien mukaan olla 27. maaliskuuta mutta sitä aikaistettiin, koska 25. maaliskuuta tuli kuluneeksi tasan kuusi vuotta "Tähtien sodan" ensi-illasta. Suomessa "Jedin paluun" ensi-ilta oli 19. elokuuta 1983. Se nousi ensimmäisen esitysviikonloppunsa katsotuimmaksi ja lopulta koko vuoden menestyneimmäksi elokuvaksi. Elokuva saavutti maailmanlaajuisesti 475 106 177 Yhdysvaltain dollarin lipputulot. Lippujen hintojen inflaatioon suhteutettuna "Jedin paluu" on maailman 14. menestynein elokuva ja kolmanneksi menestynein "Tähtien sota" -sarjan elokuva. Verrattuna muihin elokuviin ilman suhteuttamista "Jedin paluu" on sarjan viidenneksi menestynein elokuva voittaen myös ylistetyn "Imperiumin vastaiskun", joka tuotti $290 miljoonaa dollaria.


title: Jedin paluu

text: Elokuvan ohjaaja Richard Marquand ja varatuottaja Robert Watts esittävät Imperiumin sotilaita, jotka Chewbacca heittää AT-ST:n katolta. Äänisuunnittelija Ben Burt esittää keisarillista upseeria, jonka Han Solo heittää bunkkerissa kuiluun.


title: Jedin paluu

text: Jedin paluun DVD-versiossa Anakin Skywalkerin henkeä esittää digitaalisesti liitetty Hayden Christensen, joka esittää Anakin Skywalkeria "" (2002) ja "" (2005). Vanhemmissa versioissa Anakin on paljon vanhemman näköinen. "Special Edition" -versiossa loppuun on lisätty Imperiumin kukistumisen juhlimista Pilvikaupungissa, Mos Eisleyssä ja Coruscantissa. DVD-versiossa loppuun on lisätty myös Naboo. "Special Edition" -versiossa Jabba the Huttin palatsiin on lisätty uusi musiikkikohtaus, jolloin Jabban orjan Oolan kuoleminen viivästyy hieman.


title: Ptolemaios Keraunos

text: Ptolemaios Keraunos ("Salama") (? – 279 eaa.) oli Makedonian kuningas 281–279 eaa. Hän oli Egyptin faarao Ptolemaios I:n ja tämän kolmannen vaimon Eurydiken, Antipatroksen tyttären, poika.


title: Ptolemaios Keraunos

text: Isä suunnitteli aluksi, että Keraunos olisi hänen seuraajansa. Hän alkoi pian kuitenkin suosia toista poikaansa (Ptolemaios II), jonka hän sai neljännen vaimonsa Bereniken kanssa. Ptolemaios II:a tuli Ptolemaios I:n kanssahallitsija ja kruununperillinen vuonna 282 eaa. Ptolemaios Keraunos lähti Egyptistä Traakian kuninkaan Lysimakhoksen luokse. Lysimakhos oli naimisissa Keraunoksen siskopuolen Arsinoen kanssa ja Lysimakhoksen poika Agathokles oli naimisissa Keraunoksen siskon Lysandran kanssa. Arsinoe juonitteli Agathoklesta vastaan ja lopulta Lysimakhos antoi teloittaa oman poikansa. Peloissaan Lysandra pakeni Persian kuningas Seleukoksen luokse. Keraunos seurasi hänen mukanaan.


title: Ptolemaios Keraunos

text: Seleukos käytti heti tilannetta hyväkseen ja aloitti sodan Lysimakhosta vastaan. Lysimakhoksen tappion jälkeen Korupedionin taistelussa vuonna 281 eaa. Seleukos aikoi vallata Traakian ja Makedonian. Kun armeija oli ylittänyt Hellespontin, Ptolemaios Keraunos murhasi Seleukoksen syyskuussa 281 eaa. ja valtasi itse Traakian sekä Makedonian. Sotilaat tunnustivat hänet kuninkaaksi. Antipatroksen lapsenlapsena Ptolemaioksen oli helppo vaatia itselleen Makedonian kruunua.


title: Ptolemaios Keraunos

text: Noustuaan valtaistuimelle Ptolemaios meni naimisiin siskopuolensa Arsinoen kanssa, mutta antoi pian murhata Arsinoen ja Lysimakhoksen lapset. Arsinoe pakeni Egyptiin, veljensä Ptolemaios II:n luokse.


title: Ptolemaios Keraunos

text: Vuonna 279 eaa. Makedoniaan hyökkäsivät keltit ja Ptolemaios Keraunos kuoli taistelussa heitä vastaan. Hänen veljestään Meleagroksesta tuli uusi kuningas, mutta hänkään ei saanut taltutettua villejä kelttejä.


title: Problems?

text: Problems? on Pelle Miljoonan yhtyeissä tunnetuksi tulleen Tumppi Varosen johtama rock-yhtye. Yhtyeen tunnetuin kappale on debyyttialbumin "Katupoikia" (1980) avaava cover-kappale "Katupoikien laulu", joka soi mm. aina ennen Helsingin Jokereiden kotiotteluita Hartwall Areenalla. Osa yhtyeen levyistä on julkaistu nimellä Tumppi Varonen & Problems?. Yhtyeen nimi on välillä myös kirjoitettu ilman kysymysmerkkiä.


title: Problems?

text: Yhtyeen perustivat Tumppi Varonen (laulu, basso), Ari Taskinen (kitara) sekä Jallu Salkamo (rummut) vuonna 1977. Alkuun yhtye soitti uuden aallon punkrock-musiikkia. Vuonna 1978 Problems? pääsi levyttämään Love Recordsille debyyttisinglensä "Ei tää lama päähän käy" / "Häirikkö oon". Yhtye oli mukana myös "Pohjalla"-punk-kokoelmalevyllä (1978) ja sitä seuranneella samannimisellä kiertueella. Problems? jäi tämän jälkeen sivuun Varosen ja Taskisen liityttyä Pelle Miljoonan yhtyeeseen, jonka parhaiten tunnetut kappaleet levytettiin yhtyenimillä Pelle Miljoona & 1980 ja Pelle Miljoona Oy. Varonen kuitenkin levytti vuonna 1979 Problems?-singlen "Tapan aikaa" / "Tahdomme tilaa", jolla Taskinen ja Salkamo eivät enää olleet mukana. Pellen 1980 ja Oy -kokoonpanojen vaihteeseen osui debyyttialbumin "Katupoikia" julkaisu vuonna 1980. Samoin Pellen yhtyeen ollessa tauolla vuonna 1981 julkaistiin kakkosalbumi "Yleisön pyynnöstä".


title: Problems?

text: Vuonna 1982 ilmestyi "Kaupungin valot", jonka jälkeen Varonen meni satamaan töihin. Varonen palasi studioon Problemsin kanssa vuonna 1986 "Tupakkatauon jälkeen" -levyn myötä. 1990-luvulla satunnaisesti keikkailleelta Problemsilta ilmestyi kolme studioalbumia ja yksi kokoelmalevy. Vuosituhannen vaihteessa Varonen lähti Pelle Miljoonan yhtyeestä ja keskittyi Problemsiin. 2000-luvulla yhtye on julkaissut kolme albumia ja yhden kokoelman.


title: Problems?

text: Vuonna 2011 Problems julkaisi live-levyn "Suora lähetys" ja keikkaili runsaasti klubeilla sekä festivaaleilla. 2012 Problems jäi tauolle ja Varonen liittyi Pelle Miljoona Unitediin.


title: Problems?

text:
Yhtyeen kokoonpano on vaihtunut tiheään tahtiin. Jokaisella Problems?-albumilla on soittanut edeltäjästään poikkeava kokoonpano.
Lisäksi Problems?-yhtyeen lauluja kuullaan monilta kokoelmalevyillä, joista tärkein lienee vuonna 1978 ilmestynyt "Pohjalla"-levy. Levyllä esiintyy Problems?:n lisäksi Pelle Miljoona eri kokoonpanoissa (osassa mukana myös Tumppi Varonen), Sehr Schnell ja Se. Levy on yksi merkittävimmistä suomipunkin alkuaikojen levyistä.